# ПРЕДЛОГ ЗАКОНА

# О СПРЕЧАВАЊУ ДОПИНГА У СПОРТУ

# I. УВОДНЕ ОДРЕДБЕ

Члан

Овим законом уређују се мере и активности за спречавање допинга у спорту.

Члан

Забрањен је допинг у спорту.

Допинг у спорту, у смислу овог закона, јесте постојање једне или више повреда антидопинг правила утврђених чланом 3. овог закона.

Члан

Повреда антидопинг правила постоји у случајевима:

1. присуства забрањене супстанце или њених метаболита или маркера у телесном узорку спортисте;
2. коришћења или покушаја коришћења (примена, уношење, убризгавање или конзумирање на било који начин) забрањене супстанце или забрањеног метода (у даљем тексту: допинг средства);
3. одбијања, или неприступања без задовољавајућег оправдања, давања узорка после обавештења о допинг контроли или избегавања давања узорка на други начин;
4. три везана неиспуњавања обавеза утврђених правилима овлашћене антидопинг организације у погледу доступности спортисте из регистроване тест групе за тестирање изван такмичења, као и непружања података о боравишту и пропуштања објављених тестирања изван такмичења, у периоду прописаном од стране овлашћене антидопинг организације;
5. неовлашћеног ометања или покушаја ометања било којег дела допинг контроле;
6. недозвољеног поседовања допинг средстава;
7. неовлашћене продаје, транспорта, слања, испоруке или дистрибуције забрањене допинг супстанце или забрањеног допинг метода (било физички, електронски или неким другим начином) од стране спортисте, особа које помажу спортисти или посредством трећег лица, било ком лицу које је у ингеренцији неке организације у области спорта, или покушај таквог поступања;
8. давања или покушаја давања или прописивања или покушаја прописивања допинг средстава;
9. саучесништва, подстицања, помагања, подржавања, прикривања, стварања услова или било ког другог вида учествовања у повреди или покушају повреде антидопинг правила или у кршењу изречене мере због повреде антидопинг правила;
10. удруживања спортисте или друге особе која је у надлежности овлашћенe антидопинг организације са особом која помаже спортисти којој траје изречена мера због повреде антидопинг правила или је у кривичном, прекршајном или другом поступку кажњена због дела које представља повреду антидопинг правила у смислу овог закона, уколико јој казна још увек траје или је прошло мање од шест година од изрицања такве казне или са особом која је посредник или представник такве особе.

Повреда антидопинг правила из става 1. тач. 1), 2), 6), 7), 8) и 9) овог члана не постоји у случајевима одобрених изузетака за терапеутску употребу.

Под особама које помажу спортисти у смислу овог закона подразумевају се васпитачи, тренери, менаџери, агенти, особље тима, званичници, здравствени радници и здравствени сарадници и друго особље које ради са или врши третман спортиста који учествују или се припремају за спортско такмичење.

Члан

Под овлашћеном антидопинг организацијом, у смислу овог закона, подразумева се Антидопинг агенција Републике Србије (у даљем тексту: Антидопинг агенција), Светска антидопинг агенција и надлежни међународни и национални спортски савез (Међународни олимпијски комитет, Међународни параолимпијски комитет, међународни спортски савез, Олимпијски комитет Србије, Параолимпијски комитет Србије, Спортски савез Србије, национални грански спортски савез).

Овлашћена антидопинг организација из става 1. овог члана у складу са законом, прикупља, чува и врши друге радње обраде личних података спортисте и другог лица у надлежности овлашћене антидопинг организације (име и презиме, пол, датум рођења, држављанство, број личног документа који служи као идентификација спортисте приликом допинг контроле, адресу пребивалишта и боравишта, контакт телефон, адресу електронске поште, грану спорта и спортску дисциплину којом се лице бави, назив спортског клуба у коме се обављају спортске активности, фотографију спортисте), укључујући и обраду посебно осетљивих података (здравствено стање спортисте, коришћена медицинска средства), и другим овлашћеним антидопинг организацијама преноси личне податке спортисте и другог лица у надлежности овлашћене антидопинг организације који су неопходни за спровођење допинг контроле, одобравање изузетака за терапеутску употребу и санкционисање спортисте и другог лица због повреде антидопинг правила у складу са овим законом.

Антидопинг агенција и надлежни национални спортски савез може, у складу са законом, чинити доступним податке из става 2. овог члана овлашћеној страној антидопинг организацији уколико је то потребно за:

1) одобравање изузетака за терапеутску употребу;

2) планирање, координацију у спровођењу допинг контроле спортисте;

3) обавештавање о резултатима спроведене допинг контроле и утврђивање одговорности због повреде антидопинг правила.

У случају из става 3. тачка 1) овог члана, могу се достављати само подаци који су нужни за одобравање изузетака за терапеутску употребу у складу са чланом 15. овог закона, с тим да је за достављање података потребна изричита сагласаност спортисте.

У случају из става 3. тачка 2) овог члана, могу се достављати само подаци који су потребни за идентификовање спортисте и за спровођење допинг контроле у складу са међународним стандардима утврђеним од стране Светске антидопинг агенције.

Антидопинг агенција и надлежни национални спортски савез обавезни су да се у случајевима из става 3. овог члана старају о томе да подаци о личности не буду достављени неовлашћеном лицу, као и да ускрате достављање тих података уколико организација којој се подаци достављају не гарантује одговарајућу заштиту података.

Заштита података о личности и приватности у области спречавања допинга у спорту остварује се у складу са одредбама овог закона и закона којим се уређује заштита података о личности.

Обрада података о здравственом стању спортисте и коришћеним медицинским средствима није условљена пристанком спортисте. Ако спортиста из регистроване тест групе из члана 13. став 1. овог закона обавести надлежну антидопинг организацију из члана 13. став 3. овог закона да је доступан за допинг контролу изван такмичења у свом стану, то се сматра његовим добровољним пристанком да му се контрола изврши у стану на начин који обезбеђује поштовање његове приватности. Антидопинг агенција и надлежни национални спортски савез могу објавити идентитет спортисте или другог лица против кога је покренут поступак због повреде антидопинг правила тек после обавештавања спортисте или другог лица о повреди која му се ставља на терет, као и обавештавања Светске антидопинг агенције и надлежног међународног спортског савеза.

Антидопинг агенција објављује на свом веб сајту идентитет спортисте или другог лица, осим уколико је у питању малолетно лице, за које је првостепеном или коначном одлуком утврђено да је починило повреду антидопинг правила, с тим да је та информација јавно доступна док траје временски период казне, односно 30 дана уколико је временски период казне мањи од 30 дана. Уз име и презиме кажњеног лица објављују се и подаци о грани спорта којом се лице бави, повреди антидопинг правила, забрањеној супстанци или методу који је коришћен и изреченим мерама.

Подаци из става 2. овог члана чувају се десет година.

Члан

Обавезе утврђене овим законом примењују се на све организације у области спорта које имају своје седиште на територији Републике Србије или обављају спортске активности и делатности на територији Републике Србије.

Производња и промет забрањених допинг супстанци које у себи садрже опојне дроге врши се у складу са законом.

Обавезе утврђене овим законом сходно се примењују и на допинг животиња које учествују у спортским такмичењима.

# II. МЕРЕ ЗА СПРЕЧАВАЊЕ ДОПИНГА У СПОРТУ

Члан

Спортисти и други учесници у обављању спортских активности и делатности, у смислу закона којим је уређена област спорта, дужни су да дозволе и омогуће обављање допинг контроле.

Спортисти који одбије, не приступи, избегне или онемогући допинг тестирање, изрећи ће се мера због повреде антидопинг правила као да је на допинг тесту био позитиван, а у случају таквог покушаја, може му се мера изрећи и ако допинг тест буде негативан.

Спортиста је дужан да обавести лекара који га лечи о својој забрани да користи допинг средства и да се увери да било каква добијена медицинска терапија не садржи допинг средства.

Стручно оспособљавање и усавршавање спортских стручњака у складу са законом којим је уређена област спорта обавезно обухвата и садржаје везане за спречавање допинга у спорту.

Члан

Антидопинг агенција уређује, одређује, организује и спроводи допинг контролу на спортским такмичењима и изван спортских такмичења, осим оне коју спроводи надлежни међународни спортски савез на међународним такмичењима која се организују у Републици Србији.

Правила Антидопинг агенције морају бити у складу са Законом о ратификацији Европске конвенције против допинговања у спорту („Службени лист СФРЈ – Међународни уговори”, брoj 4/91), Законом о потврђивању Међународне конвенције против допинга у спорту („Службени гласник Републике Србије – Међународни уговори”, брoj 38/09), Светским антидопинг кодексом и међународним стандардима за допинг тестирање одобреним од стране Светске антидопинг агенције.

Допинг контрола је поступак који укључује планирање распореда тестова, избор спортиста за тестирање, прикупљање и руковање узорцима, лабораторијску анализу, вођење резултата, претресе и жалбе.

Допинг контрола организује се и спроводи тако да је искључена свака могућност замене узорака или манипулације било какве врсте.

Допинг контрола може се организовати како на такмичењима тако и изван такмичења, најављено и ненајављено.

Допинг контрола спроводи се узимањем узорака урина и крви или применом друге ауторизоване технике за детектовање забрањених супстанци и метода.

Члан

Допинг контрола може се спроводити само од стране овлашћених и квалификованих контролора, односно од стране лица која поседују легитимацију издату од стране Антидопинг агенције или коју је та агенција признала као еквивалентну.

Члан

Антидопинг агенција одређује организацију у којој ће се обавити анализа допинг узорака спортиста, односно животиња које учествују на такмичењима.

Организација у којој се спроводи допинг анализа мора поседовати важећу хомологацију издату од стране овлашћеног међународног органа или организације (Светске антидопинг агенције), а у поступку допинг контроле узете узорке мора складиштити, њима руковати и анализирати их у складу с одредбама овог закона и одговарајућим међународним стандардима одобреним од стране Светске антидопинг агенције.

Избор организације из става 1. овог члана врши се у складу са законом којим су уређене јавне набавке.

Члан

Надлежни национални спортски савез из члана 4. овог закона дужан је:

1. да спортским правилима утврди дисциплинске мере и уреди поступак њиховог изрицања у случајевима утврђене повреде антидопинг правила, у складу са овим законом, и да обезбеди да се у поступку изрицања мера лицима одговорним за допинг поштује њихова личност и право на одговарајућу правну заштиту (поштовање приватности, правовремени претрес, јемчење права на правно изјашњење, поштено и непристрастно тело за претрес, право на заступника о личном трошку, увид у списе, подношење доказа, стандарде у погледу доказивања допинга, благовремено информисање, правовремена, писмена и образложена одлука, право на жалбу и др.);
2. да обезбеди, у оквирима надлежности савеза, да спортистима, спортским стручњацима и другим особама за које је утврђена одговорност за допинг буду изречене одговарајуће дисциплинске мере, у складу с овим законом и правилима надлежне антидопинг организације;
3. да не призна спортски резултат у чијем постизању је учествовао допинговани спортиста;
4. да не дозволи учешће на спортској приредби спортисти, спортском стручњаку и другом лицу у ингеренцији националног спортског савеза коме је изречена мера због допинга, или је изречена, у складу са овим законом, казна због учињеног кривичног дела или прекршаја;
5. да донесе програм антидопинг деловања;
6. да обезбеди стално индивидуално медицинско праћење категорисаних спортиста и у том циљу донесе потребне акте и предузме конкретне мере;
7. да спортским правилима и у сарадњи са антидопинг агенцијом обезбеди да се чланови савеза, а посебно спортски стручњаци и регистровани спортисти свих узрасних категорија непрекидно, а најмање једанпут годишње, обавештавају и едукују о важећим прописима који се односе на допинг у спорту и штетним последицама по здравље употребе допинг средстава;
8. да одговарајућим општим актима обезбеди да чланови савеза поштују обавезе које проистичу из примене мера за спречавање допинга у спорту;
9. да одреди одговорно лице за надзор над спровођењем мера за спречавање допинга;
10. да најмање 21 дан пре одржавања такмичења које организује, или које је под његовом контролом, пријави такмичење Антидопинг агенцији, као и да најкасније до краја текуће године достави Антидопинг агенцији календар такмичења за наредну годину;
11. да најмање једанпут у шест месеци обавести Антидопинг агенцију о плановима тренинга и припрема врхунских спортиста и националних спортских репрезентација;
12. да ускрати у потпуности финансирање спортиста, спортских стручњака, спортских организација и других лица која не поштују важећа антидопинг правила;
13. да контролише антидопинг програме својих чланица, као и спровођење тих програма;
14. да на крају године обавести министарство надлежно за послове спорта и Антидопинг агенцију о мерама за борбу против допинга предузетим у току године;
15. да у спорту у коме се такмиче животиње утврди и спроведе антидопинг правила за животиње које учествују у том спорту, у складу са правилима Антидопинг агенције и надлежног међународног спортског савеза;
16. да не дозволи обављање било које спортске активности и спортске делатности или било које функције у оквирима надлежности савеза лицу коме је, у складу са овим законом, изречена мера због повреде антидопинг правила или кривична или прекршајна казна, за време трајања изречене мере, односно казне;
17. да на полуфиналима и финалима националних првенстава, као и полуфиналима или финалима плеј оф националних такмичења организују допинг контролу у складу са овим законом, и да сносе трошкове спровођења допинг контроле.

Национални спортски савез који не поштује обавезе из става 1. овог члана не може добијати средства из јавних прихода.

Одредбе става 1. тач. 2), 3), 4), 5), 7), 8), 9), 10), 13), 17) и става 2. овог члана сходно се примењују и на друге спортске савезе, спортска друштва, спортске организације и стручна спортска удружења.

Спортска правила националних спортских савеза из става 1. тачка 1) овог члана морају бити у складу са правилима Светског антидопинг кодекса и надлежних међународних спортских савеза.

Антидопинг агенција одлучује по жалби на меру из става 1. тачка 2) овог члана коју је изрекао национални спортски савез, осим ако у складу са законом није одређена, односно уговорена надлежност међународне спортске арбитраже.

У случају да надлежни национални спортски савез не изрекне мере из става 1. тачка 2) овог члана у року од четири месеца од подношења пријаве за учињену повреду антидопинг правила, одговорност лица које је учинило повреду антидопинг правила утврђује Антидопинг агенција.

Члан

Надлежни национални спортски савез дужан је да у року од 15 дана од дана ступања на снагу спортских правила којима су утврђене мере за спречавање допинга у спорту из члана 10. став 1. овог закона, односно њихових измена и допуна, достави примерак тих правила министарству надлежном за послове спорта и Антидопинг агенцији.

Члан

Надлежни спортски савез, организација лигашког спортског такмичења, организатор спортског такмичења и спортска организација, односно спортиста учесник спортског такмичења може предложити Антидопинг агенцији да спроведе допинг контролу на одређеним такмичењима или допинг контролу изван такмичења одређених тимова, тренинг група или појединих спортиста, уз сношење трошкова спровођења допинг контроле.

Члан

Контроли изван такмичења подлежу спортисти који су у статусу олимпијског кандидата, врхунски и други категорисани спортисти, спортисти међународног ранга, спортисти који желе да наставе спортску каријеру након истека мере забране учешћа на такмичењима због допинга, као и друге категорије спортиста које одреди Антидопинг агенција (регистрована тест група).

Контрола изван такмичења спроводи се:

1. на основу периодичног плана контроле;
2. на основу посебне одлуке Антидопинг агенције;
3. на захтев министарства надлежног за послове спорта;
4. на образложени предлог спортисте, његове спортске организације или надлежног националног спортског савеза, уз сношење трошкова спровођења допинг контроле;

Спортисти који подлежу контроли изван такмичења у складу са ставом 1. овог члана, дужни су да Антидопинг агенцију и овлашћено лице у надлежном националном спортском савезу редовно обавештавају о свакој промени места боравишта и времену и месту одржавања тренинга, у складу са правилима Антидопинг агенције из члана 7. став 1. овог закона.

Сви учесници у допинг контроли дужни су да добијене информације из става 3. овог члана чувају као поверљиве и могу их користити искључиво у сврхе планирања, координирања и спровођења тестирања.

Члан

Лекар који приликом прегледа спортисте у циљу издавања спортско медицинског извештаја, односно утврђивања опште и посебне здравствене способности за обављање спортских активности и учешће на такмичењима, у складу са законом којим је уређена област спорта, посумња да је спортиста користио допинг средства, дужан је да о томе обавести Антидопинг агенцију.

Лекар који спортисти пропише средство које садржи забрањене допинг супстанце у циљу лечења дужан је да о томе обавести спортисту ако му је он саопштио да се бави спортским активностима.

Члан

Спортиста може затражити од Антидопинг агенције да га ослободи забране употребе допинг средстава, у случају када постоји јасна и нужна медицинска потреба.

Антидопинг агенција утврђује правила за одобравање изузетака за терапеутску употребу, у складу са међународним стандардима за процес одобравања изузетака за терапеутску употребу одобреним од стране Светске антидопинг агенције.

О одобравању изузетака за терапеутску употребу Антидопинг агенција доноси одлуку, у складу са међународним стандардима из става 2. овог члана.

Члан

Дисциплинске мере које се изричу због повреде антидопинг правила јесу:

1. дисквалификација спортских резултата;
2. привремена суспензија;
3. забрана учешћа на такмичењима;
4. забрана обављања послова у области спорта;
5. друге мере утврђене Светским антидопинг кодексом и спортским правилима надлежних националних и међународних спортских савеза.

Лицу које је одговорно за повреду антидопинг правила, мере из става 1. овог члана изричу се у складу са спортским правилима надлежних националних спортских савеза.

Мере из става 1. тач. 3)–5) овог члана неће бити изречене ако лице које је оптужено за повреду антидопинг правила докаже да није криво, односно да код њега није било намере или непажње.

Члан

Ниједно лице коме је изречена мера због повреде антидопинг правила не може, за време трајања мере, учествовати у било ком својству и у било ком спорту, на спортским приредбама или у активностима (изузев у овлашћеним програмима антидопинг образовања и рехабилитације) у ингеренцији овлашћених антидопинг организација, као и оних које организују или дозвољавају организације у области спорта у Републици Србији, осим ако је правилима Светског антидопинг кодекса и надлежних међународних спортских савеза другачије одређено.

Забрана из става 1. овог члана обухвата и забрану обављања било каквог посла, односно функције или чланства у органима и радним телима организација у области спорта у Републици Србији.

Члан

Лица за која се утврди да су одговорна за допинг одговарају за штету која настане за друга лица према општим правилима о одговорности за штету.

Члан

Спортиста или спортски стручњак за кога се утврди да је одговоран за допинг губи за време трајања изречене мере статус који има на основу прописа којим се уређује национална категоризација спортиста, односно национална категоризација спортских стручњака.

# III. АНТИДОПИНГ АГЕНЦИЈА

Члан

Антидопинг агенција послује као установа, у складу са прописима о јавним службама, ако овим законом није другачије уређено.

Средства за рад Антидопинг агенције обезбеђују се из:

1. буџета Републике Србије;
2. донација, прилога и спонзорства домаћих и страних правних и физичких лица;
3. других извора, у складу са законом.

Члан

Антидопинг агенција обавља спортске делатности у вези са спречавањем допинга у спорту, а посебно:

1. предузима мере за смањење допинга у спорту и његово дугорочно отклањање;
2. објашњава шта се под одређеним појмом везаним за проблем допинга у спорту подразумева;
3. стара се о обезбеђењу потребне опреме за анализу допинг узорака и потребних средстава за допинг контролу;
4. остварује увид у организовање и спровођење допинг контроле на међународним такмичењима која се организују у Републици Србији;
5. утврђује годишњи план допинг контроле коју спроводи;
6. издаје службени билтен;
7. остварује међународну стручну сарадњу на питањима која су везана за спречавање допинга у спорту и закључује споразуме о тестирању;
8. остварује сарадњу са заинтересованим надлежним државним органима и организацијама у области спорта у вези са спречавањем допинга у спорту и оштећењем здравља спортиста употребом допинга;
9. организује образовне и друге кампање против допинга у спорту;
10. информише јавност о активностима које се предузимају против допинга у спорту, укључујући и организовање интернет презентације (сајта) на којој се објављују општа акта и одлуке органа Антидопинг агенције, као и одлуке због повреде антидопинг правила, са преводом на српски језик, надлежних међународних антидопиг организација које се односе на држављане Републике Србије;
11. даје препоруке и савете за предузимање мера од стране државних органа и организација у области спорта у циљу спречавања допинга у спорту;
12. организује истраживања, саветовања, семинаре, округле столове и издаје публикације о питањима везаним за борбу против допинга у спорту;
13. прати и прикупља информације у вези са законским и другим мерама које се у другим земљама и међународним организацијама предузимају у борби против допинга у спорту;
14. прати и прикупља информације о мерама које државни органи и организације у области спорта предузимају у борби против допинга у спорту;
15. утврђује изглед маркице са знаком „DOPING FREE” који се ставља на тестиране производе који садрже додатке за исхрану и поступак за издавање маркице, као поверени посао;
16. обавља друге послове који се односе на спречавање допинга у спорту, у складу са законом.

Набавка добара за допинг контролу из става 1. тачка 3) овог члана врши се у складу са законом којим су уређене јавне набавке.

За јавне услуге допинг контроле, вођења поступка утврђивања одговорности за повреду антидопинг правила и издавање маркице за знаком „DOPING FREE” корисник услуга плаћа таксу Антидопинг агенцији, у складу са законом.

Члан

Антидопинг агенција утврђује, најмање једанпут годишње, Листу забрањених допинг средстава за спортисте и Листу забрањених допинг средстава за животиње (референтне листе забрањених фармаколошких класа допинг супстанци и допинг метода), у складу са Европском конвенцијом о спречавању допинга у спорту, међународним стандардима за листу забрањених средстава одобреним од стране Светске антидопинг агенције и спортским правилима надлежних међународних спортских савеза за спорт у коме учествују животиње .

Листе забрањених допинг средстава објављују се у „Службеном гласнику Републике Србије”.

Антидопинг агенција послове из става 1. овог члана обавља као поверене послове.

Члан

Органи Антидопинг агенције јесу: управни одбор и директор.

Чланови управног одбора и директор, као и чланови Антидопинг одбора именују се на период од четири године.

Члан

Управни одбор Антидопинг агенције има 15 чланова, и то:

1. пет лица која именује министар надлежан за послове спорта;
2. два лица које именује министар надлежан за послове здравља;
3. четири лица која именује Олимпијски комитет Србије;
4. три лица која именује Спортски савез Србије;
5. једно лице које именује Врховни касациони суд Србије.

Чланови управног одбора бирају председника из свог састава, у складу са статутом.

Чланови управног одбора именују се искључиво из реда врхунских спортиста и истакнутих стручњака из професија које су од значаја за спречавање допинга у спорту (експерти спортске медицине, експерти за токсикологију и фармакологију, правни експерти за проблем допинга и спортског права, експерти за клиничку биохемију, експерти за биомеханику, врхунски спортски стручњаци).

Управни одбор може да одлучује ако је седници присутна већина од укупног броја чланова.

Управни одбор одлучује већином гласова од укупног броја чланова.

Члан

Управни одбор:

1. доноси статут Антидопинг агенције;
2. доноси програм рада;
3. доноси годишњи програм спровођења допинг контроле;
4. доноси финансијски план;
5. доноси извештај о пословању;
6. доноси завршни рачун;
7. одређује организације у којима ће се спровести анализа допинг узорака;
8. именује стручна лица овлашћена за обављање допинг контроле (допинг контролоре);
9. утврђује Листу забрањених допинг средстава за спортисте и Листу забрањених допинг средстава за животиње;
10. именује председника и чланове антидопинг одбора;
11. утврђује висину такси из члана 21. став 3. овог закона, у складу са законом;
12. доноси опште акте;
13. доноси пословник о раду;
14. доноси акт о унутрашњој организацији и систематизацији радних места;
15. именује директора Антидопинг агенције;
16. обавља и друге послове утврђене законом и статутом.

Одлуке из става 1. тач. 1), 4) и 6) овог члана доносе се уз претходну сагласност министарства надлежног за послове спорта.

Члан

Антидопинг агенција утврђује одговорност за повреду антидопинг правила и одлучује по жалбама из члана 10. ст. 5. и 6. овог закона преко Антидопинг одбора.

Антидопинг одбор има председника и осам чланова

Антидопинг одбор је стручно радно тело Антидопинг агенције независно у доношењу одлука, а његови чланови морају бити истакнути стручњаци у областима из члана 24. став 3. овог закона.

Антидопинг одбор одлучује, у појединачним случајевима, преко Првостепеног и Жалбеног већа за антидопинг прекршаје, састављеног од три члана.

Чланове Првостепеног и Жалбеног већа за антидопинг прекршаје именује председник Антидопинг одбора. За председника Првостепеног и Жалбеног већа именује се члан Антидопинг одбора који има стечено високо образовање из научне области правне науке на студијама другог степена (мастер-академске студије, специјалистичке академске студије, специјалистичке струковне студије) односно на основним студијама у трајању од најмање четири године.

У поступку утврђивања одговорности за повреду антидопинг правила морају се поштовати права и принципи утврђени у члану 10. став 1. тачка 1) овог закона.

Поступак утврђивања одговорности за повреду антидопинг правила води се у складу са Светским антидопинг кодексом, међународним стандардима за допинг контролу одобреним од стране Светске антидопинг агенције и правилима Антидопинг агенице, ако овим законом није другачије одређено.

Поступак пред Антидопинг одбором је хитан и води се без одуговлачења и уз што мање трошкова.

У поступку пред Антидопинг одбором нема мировања поступка.

Поступак пред Антидопинг одбором води се на српском језику, с тим да спортиста или друго лице које је осумњичено за повреду антидопинг правила има право на овлашћеног преводиоца, о сопственом трошку.

Члан

Поступак пред Антидопинг одбором покреће се пријавом, односно жалбом коју могу да поднесу:

1) директор Антидопинг агенције;

2) надлежни међународни спортски савез;

3) Светска антидопинг агенција;

4) спортска организација којој спортиста или друго лице припада;

5) организатор спортског такмичења на коме је извршена допинг контрола;

6) надлежни национални спортски савез;

7) власник допинговане животиње;

8) спортиста или друго лице за које постоји сумња да је извршило повреду антидопинг правила, односно коме је изречена казна због повреде антидопинг правила.

Пријава се подноси против лица за које постоји основана сумња да је начинило повреду антидопинг правила.

Жалба на првостепену одлуку у поступку утврђивања одговорности због повреде антидопинг правила подноси се Антидопинг одбору, када је то прописано овим законом, у року од 21 дан од дана достављања одлуке.

Трошкове поступка сноси лице које је учинило повреду антидопинг правила.

Члан

Директора Антидопинг агенције именује и разрешава управни одбор.

За директора Антидопинг агенције може бити именовано лице које има високу стручну спрему и које испуњава услове који су утврђени чланом 24. став 3. овог закона за чланове управног одбора.

Директор:

1) заступа Антидопинг агенцију;

2) организује и руководи радом Антидопинг агенције;

3) извршава одлуке Управног одбора и предузима мере за њихово спровођење;

4) стара се о законитости рада Антидопинг агенције и одговара за законитост рада;

5) предлаже програм рада;

6) врши и друге послове утврђене законом и статутом.

Члан

Управни одбор Антидопинг агенције састаје се најмање два пута годишње, а обавезно се сазива када то захтева већина чланова, министар надлежан за послове спорта, министар надлежан за послове здравља, председник Олимпијског комитета Србије или председник Спортског савеза Србије.

Управни одбор после сваке седнице доставља извештај о усвојеним одлукама сваком органу односно организацији који имају свог представника у Управном одбору, као и националним спортским савезима из члана 4. овог закона.

Члан

Управни одбор може позвати било коју заинтересовану организацију у области спорта да има свог посматрача на једној или више седница.

Члан

Антидопинг агенција независна је у свом раду.

За обављање појединих стручних послова из своје надлежности Антидопинг агенција може ангажовати друга правна или физичка лица, домаћа или страна.

Члан

Антидопинг агенција дужна је да обавести министарство надлежно за послове спорта о сваком случају планираног спровођења допинг контроле, најмање три дана пре њеног одржавања.

Члан

Општи акти Антидопинг агенције јесу: статут, правилник и други акти којима се на општи начин уређују одређена питања.

Статут је основни општи акт Антидопинг агенције.

Статут садржи одредбе о:

1. делатности Антидопинг агенције;
2. органима и њиховом делокругу;
3. заступању;
4. правима, обавезама и одговорностима запослених;
5. другим питањима од значаја за рад Антидопинг агенције.

Статут и општи акти Антидопинг агенције којима се уређује листа забрањених допинг средстава из чл. 22. став 1. овог закона и уређује поступак издавања маркице из члана 21. став 1. тачка 15) овог закона, објављују се у „Службеном гласнику Републике Србије”, без накнаде.

Члан

Антидопинг агенција најмање два пута годишње подноси извештај о пословању министарству надлежном за послове спорта.

# IV. НАДЗОР

Члан

Надзор над применом овог закона и прописа донетих на основу овог закона, надзор над обављањем поверених послова у складу са овим законом и инспекцијски надзор врши министарство надлежно за послове спорта.

Инспекцијски надзор над применом овог закона и прописа донетих на основу њега, министарство надлежно за послове спорта врши преко спортских инспектора.

Организације и појединци (спортисти, спортски стручњаци и др.) у области спорта дужни су да спортском инспектору омогуће обављање надзора.

Члан

Спортски инспектор има право и дужност да у вршењу инспекцијског надзора:

1. контролише да ли организације и појединци у области спорта предузимају активности ради спречавања допинга у складу са законом и спортским правилима;
2. контролише да ли се мере допинг контроле од стране овлашћених организација и лица предузимају у складу са законом;
3. контролише да ли се спроводе налози донети при вршењу надзора;
4. предузме друге мере и радње за које је овлашћен законом.

Члан

У вршењу инспекцијског надзора, спортски инспектор је овлашћен да:

1. утврди идентитет лица која користе допинг или учествују у допингу спортисте;
2. привремено одузме евиденције, документа и друга средства од значаја за утврђивање чињеничног стања и привремено одузме забрањене допинг супстанце;
3. забрани лицу коме је изречена мера због повреде антидопинг правила учествовање на спортској приредби или у активностима у области спорта, у складу са овим законом;
4. забрани обављање послова у организацији у области спорта или вршење активности са спортистима лицу коме је изречена мера забране обављања послова у области спорта због учешћа у допинговању спортисте;
5. нареди да се утврђене неправилности и недостаци отклоне у одређеном року и да се у одређеном року изврши прописана обавеза која није извршена;
6. затражи од Антидопинг агенције спровођење допинг контроле у случају када приликом инспекцијског надзора посумња да постоји случај коришћења допинга;
7. привремено забрани обављање активности и делатности организацији у области спорта, до отклањања недостатака који су разлог забране − уколико: онемогућава инспектору инспекцијски надзор, не донесе законом прописане опште акте (спортска правила) везане за допинг или они нису усаглашени са Светским антидопинг кодексом; не спроведе налог дат при вршењу надзора или не спроведе мере изречене због повреде антидопинг правила;
8. поднесе пријаву надлежном органу за учињено кривично дело или поднесе захтев за покретање прекршајног поступка;
9. предузме и друге мере и радње за које је законом и другим прописом овлашћен.

Одлуке спортског инспектора донете у вршењу инспекцијског надзора из става 1. овог члана, коначне су у управном поступку.

# V. КАЗНЕНЕ ОДРЕДБЕ

**1. Кривична дела**

*Омогућавање употребе допинг средстава*

Члан

Ко спортисти у циљу допинга у спорту да или пропише или изда или на спортисти примени допинг средство, или наведе, помогне, или на други начин омогући спортисти да употреби допинг средство, казниће се затвором од шест месеци до пет година.

Ако је дело из става 1. овог члана учињено према малолетнику или према више лица, или је изазвало нарочито тешке последице, учинилац ће се казнити затвором од две до десет година.

Допинг средства одузеће се.

*Неовлашћена производња и стављање у промет допинг средстава*

Члан

Ко неовлашћено у циљу допинга у спорту производи, прерађује, продаје или нуди на продају, или ради продаје купује, држи, или преноси, или посредује у продаји или куповини допинг средстава, или на други начин неовлашћено ставља у промет допинг средства, казниће се затвором од три до дванаест година.

Ко неовлашћено у циљу допинга у спорту прави, набавља, поседује или даје на употребу опрему, материјал или супстанције за које зна да су намењене за производњу или припремање допинг средстава, казниће се затвором од шест месеци до пет година.

Допинг средства и средства за њихово справљање, одузеће се.

**2. Прекршаји**

Члан

Новчаном казном од 400.000 до 1.000.000 динара казниће се за прекршај национална спортска асоцијација, спортска организација и друго правно лице:

1. ако неовлашћено омета или покуша ометање било ког дела допинг контроле (члан 3. став 1. тачка 5);
2. ако неовлашћено продаје, транспортује, шаље, испоручује или дистрибуира забрањена допинг средства (било физички, електронски или неким другим начином), непосредно или посредством трећег лица, било ком лицу у области спорта, или покуша такво понашање (члан 3. став 1. тачка 7);
3. ако да или покуша давање, или пропише или покуша прописивање допинг средства спортисти (члан 3. став 1. тачка 8);
4. ако подстиче, помаже, подржава, прикрива, ствара услове или на било који други начин учествује у повреди или покушају повреде антидопинг правила или у кршењу изречене мере забране учествовања у спорту (члан 3. став 1. тачка 9);
5. ако не дозволи, односно не омогући обављање допинг контроле (члан 6. став 1);
6. ако узете узорке не складишти, или ако њима не рукује или их не анализира у складу с одредбама овог закона и одговарајућим међународним стандардима одобреним од стране Светске антидопинг агенције (члан 9);
7. ако у оквиру својих надлежности не предузме мере и активности утврђене чланом 10. став 1. и 3. овог закона;
8. ако у року од 15 дана од дана ступања на снагу спортских правила не достави примерак тих правила министарству надлежном за послове спорта и Антидопинг агенцији (члан 11);
9. ако омогући лицу коме је изречена мера због повреде антидопинг правила учествовање на спортској приредби или у активности у области спорта, или обављање послова, односно чланство у неком органу или радном телу супротно одредбама члана 17 овог закона;
10. неовлашћено стави на производ маркицу са знаком „DOPING FREE” коју није издала Антидопинг агенција (члан 21. ст. 1. тачка 15);
11. ако онемогући спортском инспектору обављање надзора (члан 35. ст. 3);
12. ако не поступи по налогу спортског инспектора (члан 37);
13. ако не усклади своју организацију, рад и опште акте са одредбама овог закона у прописаном року (члан 43. ст. 1).

За прекршај из става 1. овог члана казниће се и одговорно лице у националној спортској асоцијацији, односно спортској организацији и другом правном лицу у износу од 50.000 до 150.000 динара.

Члан

Новчаном казном од 50.000 до 150.000 динара казниће се за прекршај физичко лице:

1. ако као спортиста користи допинг средства (члан 3. став 1. тачка 2);
2. ако одбије или не приступи без убедљивог оправдања давању узорка после обавештења или избегава давање узорка на други начин (члан 3. став 1. тачка 3);
3. ако као спортиста из регистроване тест групе три везана пута не испуни обавезе утврђене правилима овлашћене антидопинг организације у погледу доступности за тестирање изван такмичења или не пружи податке о боравишту, или пропусти објављено тестирање изван такмичења, у периоду прописаном од стране овлашћене антидопинг организације (члан 3. став 1. тачка 4. и члан 13. став 3);
4. ако омета било који део допинг контроле (члан 3. став 1. тачка 5);
5. ако се удружи са особом којој траје мера забране учествовања у спорту или је у кривичном, дисциплинском или другом поступку кажњена због дела које представља повреду антидопинг правила у смислу овог закона, уколико јој казна још увек траје или је прошло мање од 6 година од изрицања такве казне или са особом која је посредник или представник такве особе (члан 3. став 1. тачка 10);
6. ако не дозволи, односно ако не омогући обављање допинг контроле (члан 6. став 1);
7. ако врши допинг контролу иако није за то овлашћен (члан 8);
8. ако не обавести Антидопинг агенцију о могућности да је спортиста био допингован (члан 14. став 1);
9. ако не обавести спортисту који му је саопштио да се бави спортским активностима да му је прописао у циљу лечења средство које садржи забрањене допинг супстанце (члан 14. став 2);
10. ако учествује на спортској приредби или у активности у области спорта, или обавља послове, односно чланство у неком органу или радном телу организације у области спорта супротно одредбама члана 17. овог закона;
11. ако онемогући спортском инспектору обављање надзора (члан 35. став 3);
12. ако не поступи по налогу спортског инспектора (члан 37).

Члан

Новчаном казном од 50.000 до 150.000 динара или казном затвора до 60 дана казниће се за прекршај физичко лице:

1) ако неовлашћено транспортује, шаље, испоручује или дистрибуира забрањена допинг средства (било физички, електронски или неким другим начином), непосредно или посредством трећег лица, било ком лицу у области спорта, или покуша такво понашање (члан 3. став 1. тачка 7);

2) ако на било који начин учествује у повреди или покушају повреде антидопинг правила или у кршењу изречене мере забране учествовања у спорту (члан 3. став 1. тачка 9).

# VI. ПРЕЛАЗНЕ И ЗАВРШНЕ ОДРЕДБЕ

Члан

Постојеће организације у области спорта су дужне да ускладе своју организацију, рад и опште акте са одредбама овог закона у року од шест месеци од дана његовог ступања на снагу.

Антидопинг агенција наставља са радом, у складу са овим законом.

Антидопинг агенција донеће акте на које је овлашћена овим законом у року од два месеца од дана ступања на снагу овог закона.

Члан

Подзаконска акта, која је као поверени посао донела Антидопинг агенција на основу овлашћења из Закона о спречавању допинга у спорту („Службени гласник РС”, број 101/05), престају да важе 1. јануара 2015. године.

Даном ступања на снагу овог закона престаје да важи Закон о спречавању допинга у спорту („Службени гласник РС”, број 101/05).

Члан

Овај закон ступа на снагу осмог дана од дана објављивања у „Службеном гласнику Републике Србије”.

Одредбе члана 3. став 1. тач. 9) и 10) овог закона примењују се од 1. јануара 2015. године.

О Б Р А З Л О Ж Е Њ Е

**I. УСТАВНИ ОСНОВ**

Уставни основ за доношење Закона о спречавању допинга у спорту садржан је у члану 97. став 10. Устава Републике Србије, којим је прописано да Република Србија уређује и обезбеђује систем у области спорта.

**II. РАЗЛОЗИ ЗА ДОНОШЕЊЕ**

У Републици Србији Закон о спречавању допинга у спорту донет је 2005. године, и на тај начин Република Србија је у том тренутку била једна од мањег броја држава у свету које су тада имале посебан закон за борбу против допинга у спорту. Закон о спречавању допинга у спорту се темељио на Европској конвенцији о спречавању допинга у спорту Савета Европе и Светском антидопинг кодексу из 2003. године, уз уважавање упоредноправних решења. Од доношења Закона о спречавању допинга у спорту ситуација у погледу правног уређења борбе против допинга у спорту на међународном плану је битно измењена, а и велики број земаља у свету је донео своје законе о спречавању допинга у спорту. Под окриљем УНЕСКА донета је 2005. Међународна конвенција против допинга у спорту, коју је Република Србија ратификовала 2009. године („Службени гласник РС – Међународни уговори”, број 38/09), и тиме преузела обавезу да предузме „даље и јаче акције усмерене ка елиминацији допинга у спорту”. Међународна конвенција о допингу упућује на јединствену примену основних одредби Светског антидопинг кодекса у свим земљама потписницама конвенције. Светски антидопинг кодекс је претрпео значајне измене 2009. године, а од 1. јануара 2015. године на снагу ће ступити и следећи сет измена овог кодекса. Према одредбама Светског антидопинг кодекса постоји одређени број одредби које морају дословно бити преузете и прихваћене од свих учесника у систему спорта у свету, иначе спортисти из земље која не усклади своја антидопинг правила са тим одредбама Кодекса не могу учествовати на великим међународним спортским такмичењима. У ту групу посебно спадају одредбе о томе шта се сматра повредом антидопинг правила и систем санкција за повреду тих правила. Надзор над поштовањем јединствене светске антидопинг политике спроводи Светска антидопинг агенција, која даје и потврде националним антидопинг организацијама да је њихов рад усклађен са Светским антидопинг кодексом. Антидопинг агенција Републике Србије је добила такву потврду и сматра се једном од најбољих антидопинг организација у свету. Међутим, неусклађеност Закона о спречавању допинга о спорту са изменама Светског антидопинг кодекса из 2009. године, као и онима које ће се примењивати од 2015. године, прети да озбиљно угрози рад Антидопинг агенције Републике Србије и положај наших националних спортских савеза у међународним спортским савезима.

Поред разлога који су везани за усклађивање Закона о спречавању допинга у спорту са Међународном конвенцијом о допингу и Светским антидопинг кодексом, уз узимање у обзир позитивних упоредноправних решења, потреба за доношењем новог закона проистиче и из анализе његове досадашње примене и уочених недостатака и непрецизности.

Антидопинг агенција Републике Србије (АДАС) јеу периоду од 1. јануара 2006. до 25. новембра 2013. годинe спровела укупно 4347 допинг контрола, од тога: 1577 контрола на националним такмичењима и 439 контрола изван такмичења унутар националног програма тестирања, као и 2279 контрола на међународним такмичењима и 52 контроле изван такмичења унутар међународног програма тестирања. У истом периоду откривено је 48 допинг позитивних спортиста и 3 друге повреде антидопинг правила. Највише допинг позитивних било је у рвању (6), бодибилдингу и бодифитнесу (6), боксу (5) и рукомету (5) док је у осталим спортовима забележено 26 допинг позитивних. Код 48 допинг позитивних спортиста забележено је присуство 64 забрањене допинг супстанце, од тог броја - 50% анаболичкиг агенса и стероида, 18% канабиноида, 15% диуретика, 13% стимуланса, 2 % бета блокатори и 2% бета 2-агонисти. Три друге повреде антидопинг правила забележене су у бициклизму, боксу и џудоу.

Поред допинг контрола спортиста, АДАС сходно одредбама Закона о спречавању допинга у спорту, врши и допинг контролу животиња. У периоду од 1. јануара 2006. до 25. новембра 2013. годинe, извршено је 275 контрола коња у коњичком спорту и тркама и регистровано је 20 допинг позитивних коња и 2 друге повреде антидопинг правила у коњичком спорту и тркама.

Систем борбе против допинга у спорту у Републици Србији темељи се према Закону о спречавању допинга у спорту и на одговорном односу националних спортских савеза према овом проблему, као и других организација у области спорта. Чланом 10. Закона, прописан је читав низ обавеза за националне спортске савезе. Међутим, у пракси су уочени значајни проблеми у поштовању тих обавеза, с тим да је проблем делом везан и за непрецизност појединих законских одредби.

**У протеклом периоду од преко 100 националних спортских савеза у Републици Србији, 56 националних спортских асоцијација извршило је обавезе из члана 10. став 1. тач. 1), 5), 9), 10) и 16) Закона о спречавању допинга у спорту, односно донело је опште акте у вези са антидопинг борбом – утврдило мере и поступак у случајевима утврђеног допинговања спортисте, донело програм антидопинг деловања и одредило одговорно лице за надзор над спровођењем мера за спречавање допинг. Не постоје подаци о спровођењу обавеза из члана 10. став 1. тач. 7) и 14) Закона о спречавању допинга у спорту – у којој мери су националне спортске асоцијације обезбедиле стално индивидуално медицинско праћење врхунских спортиста, и у том циљу донеле потребне акте и предузеле конкретне мере, односно у којој су мери контролисале антидопинг програме својих чланова. Такво стање је неодрживо и захтева потенцирање улоге и одговорности националних спортских савеза, али и других организација у области спорта, у односу на борбу против допинга. Међународна конвенција против допинга у спорту јасно је истакла да јавне власти и организације задужене за спорт имају комплементарну одговорност у спречавању и борби против допинга у спорту, посебно у погледу обезбеђења одговарајућег тока спортских манифестација, заснованог на принципу фер плеја и у заштити здравља њихових учесника. Јавне власти и организације у области спорта, посебно национални спортски савези, морају сарађивати у том циљу, уз обезбеђење највишег степена независности и транспарентности на одговарајућим нивоима. Додуше, с друге стране, у свим случајевима процесуираних повреда антидопинг правила (51), националне спортске асоцијације су се придржавале обавеза из члана 10. став 1. тач. 2), 3), 4), 6) и 13), Закона о спречавању допинга у спорту односно одговорним лицима су изречене одговарајуће мере, нису признати резултати, одговорним лицима није дозвољено учешће на спортским приредбама и вршено је узајамно признавање суспензија, а одговорна лица нису финансирана. Исто важи и за националне спортске асоцијације у којима се такмиче животиње у погледу процесуираних** **повреда антидопинг правила (22).**

**Према подацима АДАС, већина националних спортских асоцијација није редовно испуњавала обавезе из члана 10. став 1. тач. 8), 11), 12) и 15) Закона о спречавању допинга у спорту – у вези са едукацијом својих чланова, пријављивања АДАС такмичења која организују, извештавања АДАС о плановима тренинга и припрема врхунских спортиста и репрезентативних селекција, те обавештавања министарства надлежног за послове спорта и АДАС о мерама за борбу против допинга предузетим у току године, односно националне спортске асоцијације су испуњавале своје обавезе по овим тачкама искључиво на иницијативу, захтев или инсистирање АДАС.**

**Разлози за доношење новог закона којим би се уредила борба против допинга у спорту проистиче и из потребе усаглашавања важећег закона у овој областги са законом о спорту из 2011. године, како у терминолошком тако и у суштинском смислу.**

Циљ овог закона је да се област борбе против допинга у спорту у Републици Србије унапреди и усклади са променама које су у међувремено учињене у међународним документима који се односе на спречавање допинга у спорту, уз узимање у обзир упоредноправних решења.

У односу на Закон о спречавању допинга у спорту из 2005. године, основне и суштинске измене тичу се следећих питања: 1) дефинисање повреде антидопинг правила на начин утврђен Светским антидопинг кодексом; 2) одређивање да се санкције спортистима и другим лицима због повреде антидопинг правила изричу од стране овлашћених антидопинг организација у Републици Србији онако како је то прописано Светским антидопинг кодексом и спортским правилима надлежни међународних спортских савеза (флексибилнији приступ у односу на постојеће решење пошто се систем санкција мења са сваком ревизијом Светског антидопинг кодекса); 3) јасније утврђивање обавеза свих организација у области спорта у односу на спречавање допинга; 4) прецизирање појединих надлежности и овлашћења Антидопинг агенције Републике Србије; 5) прецизније регулисање овлашћења спортских инспектора у односу на спречавање допинга у спорту; 6) усклађивање кривично правне казнене политике (кривичних дела) са упоредноправним решењима, као и са упоредивим кривичним делима из Кривичног законика Републике Србије; 7) усклађивање прекршајних казни са прекршајним казнама из Закона о спорту.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

У чл. 1–5. Предлога закона прописана је забрана допинга у спорту, утврђено је шта се сматра допингом у спорту и када постоји повреда антидопинг правила, прецизирано је шта се подразумева под особама које помажу спортисти и под овлашћеним антидопинг организацијама, утврђена су права и обавезе овлашћених антидопинг организација у погледу обраде личних података спортиста и других лица у области спорта, као и на кога се примењују обавезе утврђене овим законом. Сва ова питања су уређена на начин како је то утврђено Светским антидопинг кодексом, посебно имајући у виду да наше организације у области спорта морају дословно (без икаквих измена) прихватити одређење шта се сматра допингом у спорту из Светског антидопинг кодекса, иначе не могу учествовати на међународним спортским такмичењима нити могу организовати таква спортска такмичења у нашој земљи. Одредбе ових чланова су највећим делом преузете из важећег Закона о спречавању допинга у спорту, уз одређена прецизирања и појашњења.

Поред одредби које се тичу повреда антидопинг правила, посебно су значајне одредбе из члана 4. којима је прописано да овлашћенa антидопинг организацијa, у складу са законом, прикупља, чува и врши друге радње обраде личних података спортисте и другог лица у надлежности овлашћене антидопинг организације, као и да другим овлашћеним антидопинг организацијама преноси личне податке спортисте и другог лица у надлежности овлашћене антидопинг организације који су неопходни за спровођење допинг контроле, одобравање изузетака за терапеутску употребу и санкционисање спортисте и другог лица због повреде антидопинг правила, а утврђено је и који се лични подаци обрађују. Истим чланом утврђени су услови под којим се лични подаци чине доступним овлашћеним страним антидопинг организацијама, као и услови под којим се лични подаци објављују. Утврђена је обавеза Антидопинг агенције и надлежних националних спортских савеза да се старају да подаци о личности не буду достављени неовлашћеном лицу, као и да ускрате достављање тих података уколико организација којој се подаци достављају не гарантује одговарајућу заштиту података. Такође, утврђено је да се заштита података о личности и приватности у области спречавања допинга у спорту остварује у складу са одредбама овог закона и закона којим се уређује заштита података о личности. Обрада података је регулисана у складу са Светским антидопинг кодексом, међународним стандардима одобреним од Светске антидопинг агенције, укључујући ту посебно међународне стандарде за заштиту приватности, а по угледу на чл. 21. и 25. Закона о унапређењу спорта и физичке активности Швајцарске (Bundesgesetz ueber die Foerderung von Sport und Bewegung).

У досадашњој пракси, Антидопинг агенција није вршила радње обраде података који нису били неопходни за спровођење антидопинг активности, већ искључиво податке утврђене међународним стандардима одобреним од стране Светске антидопинг агенције, посебно стандардима за заштиту приватности. Примера ради, никада није вршена обрада нији је прикупљан јединствени матични број спортиста и других лица која су у надлежности овлашћене антидопинг организације.

У члану 6. Предлога закона који задржава решење из важећег Закона о спречавању допинга у спорту, прописане се обавезе спортиста у вези омогућавања обављања допинг контроле и санкције за њено избегавање или онемогућавање. Осим тога, у циљу унапређења превентивног рада на спречавању допинга у спорту и имајући у виду значај и улогу спортских стручњака, посебно тренера, за развој спортиста, прецизира се да стручно оспособљавање и усавршавање спортских стручњака, које је иначе регулисано Законом о спорту, обавезно обухвата и садржаје везане за спречавање допинга у спорту.

Чланом 7. Предлога закона предвиђа се да Антидопинг агенција уређује, одређује, организује и спроводи допинг контролу на спортским такмичењима и изван спортских такмичења, осим оне коју спроводи надлежни међународни спортски савез на међународним такмичењима која се организују у Републици Србији. Овим чланом се и упућује да правила Антидопинг агенције Републике Србије морају бити у складу и са Законом о потврђивању Међународне конвенције против допинга у спорту („Службени гласник РС – Међународни уговори”, број 38/09) и Светским антидопинг кодексом, а наводи се и закон којим је ратификована Европска конвенција о спречавању допинга у спорту.

Чланови 8. и 9. су задржани из важећег Закона о спречавању допинга у спорту и њима се прописује да се допинг контрола може спроводити само од стране овлашћених и квалификованих контролора, а да се анализа допинг узорака може вршити само од стране овлашћених организација (лабораторија), које имају важећу хомологацију издату од стране Светске антидопинг агенције.

Чланом 10. Предлога закона се прецизирају и у одређеној мери проширују досадашње обавезе националних спортских савеза, али и других спортских савеза, спортских организација и стручних спортских удружења, у погледу спречавања допинга у спорту. Прецизирања се, поред терминолошких, односе на следећа питања: прописано је да се обавеза да се не дозволи учешће на спортским приредбама односи не само на спортисте него и на сва друга лица у ингеренцији савеза којима је изречена мера због повреде антидопинг правила; утврђено је да се спортским правилима и у сарадњи са Антидопинг агенцијом обезбеди да се чланови асоцијације, а посебно спортски стручњаци и регистровани спортисти свих узрасних категорија непрекидно, а најмање једном годишње, обавештавају и едукују о важећим прописима који се односе на допинг у спорту и штетним последицама по здравље употребе допинг средстава; одређен је дужи рок (повећан је са седам на 21 дан) у коме се АДАС мора обавестити о одржавању одређеног такмичења, како би се предузеле одговарајуће припреме за евентуалну допинг контролу; утврђена је обавеза да се АДАС обавести о календару такмичења за наредну годину, како би годишњи план рада АДАС био усклађен са такмичењима која се организују у Републици Србији; прописано је да АДАС утврђује и спроводи антидопинг правила за животиње; утврђена је обавеза, у складу са Светским антидопинг кодексом, да се не дозволи обављање било које спортске активности и спортске делатности или било које функције у оквирима надлежности савеза лицу коме је изречена мера или казна због допинга, за време трајања изречене мере; утврђена је обавеза за националне спортске савезе да на полуфиналима и финалима националних првенстава, као и полуфиналима или финалима плеј оф националних такмичења организују допинг контролу у складу са овим законом, и да сносе трошкове спровођења допинг контроле. У случају да надлежни национални спортски савез не изрекне мере збор повреде антидопинг правила у року од четири месеца од подношења пријаве за учињену повреду антидопинг правила, одговорност лица које је учинило повреду антидопинг правила утврђује Антидопинг агенција. Антидопинг агенција одлучује и о жалбама на мере које је изрекао национални спортски савез.

Чланом 11. Предлога закона је предвиђена обавеза за националне спортске савезе за своја антидопинг правила достављају у року од 15 дана од дана ступања на снагу министарству надлежном за послове спорта и Антидопинг агенцији Републике Србије. Оваква обавеза је у складу са чл. 102. ст. 3. Закона о спорту.

У члану 12. је предвиђено да спровођење допинг контроле на одређеном такмичењу или контроле изван такмичења могу предложити не само надлежни национални спортски савези већ и спортске лиге и организатори спортских такмичења, као и непосредни учесници тих такмичења, уз сношење трошкова спровођења допинг контроле. Такође, извршено је усклађивање одредбе чл. 13. ст. 1. Закона о спречавању допинга у спорту са Законом о спорту („Службени гласник РС”, бр. 24/11 и 99/11 – др. закон).

У члану 13. прописано је ко подлеже контроли изван такмичења, као и да се допинг контрола изван такмичења може спровести и на образложени предлог спортске организације одређеног спортисте и надлежне националне спортске асоцијације, уз сношење трошкова спровођења допинг контроле, као и на захтев министарства надлежног за послове спорта.

Члан 14. Предлога закона суштински је преузето решење из важећег Закона о спречавању допинга у спорту и регулише обавезе лекара који прегледа спортисте у циљу утврђивања опште и посебне здравствене способности да у случају када посумња да је спортиста користио допинг средства о томе обавести Антидопинг организацију. С друге стране, лекар који спортисти пропише средство које садржи забрањене допинг супстанце у циљу лечења дужан је да о томе обавести спортисту ако му је он саопштио да се бави спортским активностима.

У члану 15. Предлога закона је прецизирано да се о одобравању изузетака за терапеутску употребу доноси одлука од стране Антидопинг агенције, у складу са међународним стандардима за процес одобравања изузетака за терапеутску употребу одобреним од стране Светске антидопинг агенције.

У члану 16. Предлога закона предвиђено је да се због повреде антидопинг правила изричу, поред дисквалификације спортских резултата, привремене суспензије, забране учешћа на такмичењима, забране обављања послова у области спорта и друге дисциплинске мере утврђене Светским антидопинг кодексом и спортским правилима надлежних националних међународних спортских савеза (ту спадају, на пример, новчане казне које су предвиђене правилима одређених међународних спортских савеза). Уместо фиксног прописивања висине казне која се изриче због повреде антидопинг правила, како је то до сада било одређено чл. 17. до 21. Закона о спречавању допинга у спорту, упућено је на примену одговарајућих одредби Светског антидопинг кодекса и правила надлежних националних и међународних спортских савеза. То је потребно јер се те мере мењају периодично, са сваком изменом Светског антидопинг кодекса. Када је донет важећи Закон о спречавању допинга у спорту 2005. године његове одредбе о мерама које се изричу због повреде антидопинг правила биле су у потпуности усаглашене са Светским антидопинг кодексом, али више нису јер је Кодекс у међувремену два пута мењан.

Чланом 17. Предлога закона предвиђено је, у складу са Светским антидопинг кодексом, да ниједно лице коме је изречена мера због повреде антидопинг правила не може, за време трајања мере, учествовати у било ком својству и у било ком спорту, на спортским приредбама или у активностима (изузев у овлашћеним програмима антидопинг образовања и рехабилитације) у ингеренцији овлашћених антидопинг организација, као и оних које организују или дозвољавају организације у области спорта у Републици Србији, осима ако је правилима Светског антидопинг кодекса и надлежних међународних спортских савеза другачије одређено. Ове забране обухвата и забрану обављања било каквог посла, односно функције или чланства у органима и радним телима организација у области спорта у Републици Србији.

Члан 18. Предлога закона садржи решење из важећег Закона о спречавању допинга у спорту и регулише одговорност за штету у случају допинга.

У члану 19. Предлога закона, у односу на важећи Закона о спречавању допинга у спорту, извршено је техничко усклађивање терминологије из Закона о спречавању допинга у спорту са појмовима које користи Закон о спорту. Њиме је прописано да спортиста или спортски стручњак за кога се утврди да је одговоран за допинг губи за време трајања изречене мере статус који има на основу прописа који уређује област Националне категоризације спортиста, односно Националнеј категоризације спортских стручњака.

Рад Антидопинг агенције Републике Србије, која је основана важећим Законом о спречавању допинга у спорту, уређен је чл. 20–34. Предлога закона. Одредбе ових чланова у највећој мери садрже решења из важећег Закона о спречавању допинга у спорту, уз мања прецизирања. Тако су у члану 21. став 1. извршена следећа прецизирања: 1) прецизирано је да АДАС обавља делатности у вези са спречавањем допинга у спорту, у целини, а не само у вези са спортским такмичењима; 2) утврђено је да АДАС спортску и другу јавност информише и преко свог сајта, на коме се обавезно објављују сва општа акта и одлуке Антидопинг агенције, али и одлуке надлежних међународних антидопинг организација због повреде антидопинг правила које се односе на лица држављане Републике Србије; 3) прописано је, у складу са упоредноправним решењима, да АДАС утврђује изглед маркице са знаком „DOPING FREE” који се ставља на тестиране производе који садрже додатке за исхрану (суплементе) и поступак за издавање маркице, уместо постојећег решења које се у свету не примењује да се утврђује изглед знака упозорења који се ставља на производе који се стављају у промет а у себи садрже забрањене допинг супстанце. Остале надлежности Антидопинг агенције преузете су из важећег Закона о спречавању допинга у спорту. У односу на обављање послова Антидопинг агенције, чланом 21. је прецизирано да се набавка добара за допинг контролу врши се у складу са законом којим су уређене јавне набавке, а да за јавне услуге допинг контроле, вођења поступка утврђивања одговорности за повреду антидопинг правила и издавање маркице за знаком „DOPING FREE” корисник услуга плаћа таксу Антидопинг агенцији, у складу са законом.

У члану 24. утврђен је састав Управног одбора АДАС, и начин избора чланова Управног одбора, а у члану 25, поред терминолошких исправки овлашћења која има Управни одбор у важећем Закону о спречавању допинга у спорту, утврђено је да Управни одбор АДАС утврђује Листу забрањених допинг средстава како за спортисте тако и за животиње и да утврђује у складу са законом висину такси за услуге које пружа, а прецизирано је и да се сагласност министарства односи на претходну сагласност.

Чл. 26. и 27. Предлога закона уређен је рад Антидопинг одбора, као стручног независног радног тела Антидопинг агенције, које утврђује одговорност за повреду антидопинг правила.

Одредбе које се односе на надзор над применом овог закона и прописа донетих на основу њега садржане су чл. 35–36. Предлога закона. Суштински је и овај део Предлога закона садржи решења из важећег Закона о спречавању допинга у спорту, уз мања прецизирања. Посебно су прецизирана овлашћења спортског инспектора која има приликом вршења инспекцијског надзора у вези предузимања мера на спречавању допинга у спорту.

Казнене одредбе за кривична дела и за прекршаје садржане су у одредбама чл. 38–42. Предлога закона.

Чланом 38. Предлога закона предвиђено је смањење висине запрећене казне за кривично дело „Омогућавање употребе допинг средстава”. Учиниоцу овог кривичног дела запрећена је казна затвора од шест месеци до пет година, уместо раније запрећене казне од једне до десет година. Осим тога, ако је дело учињено према малолетнику или према више лица, или је изазвало нарочито тешке последице, учинилац ће се казнити затвором од две до десет година, за разлику од претходног решења према коме је учиниоцу претила казна затвора од најмање три године. Оваквим решењима се врши усклађивање запрећене казне за кривично дело „Омогућавање употребе допинг средстава”, које је предвиђено овим предлогом закона са запрећеном казном за кривично дело „Омогућавање употребе опојних средстава” из члана 247. Кривичног законика.

Чланом 39. Предлога закона, предвиђено је смањење висине запрећене казне за кривичног дело „Неовлашћена производња и стављање у промет допинг средстава”, тако да је уместо досадашње запрећене казне затвора од најмање пет година, учиниоцу запрећена казна затвора од три до дванаест година. Оваквом решењима се врши усклађивање запрећене казне због кривичног дела „Неовлашћена производња и стављање у промет допинг средстава”, које је предвиђено овим предлогом закона са запрећеном казном за кривично дело „Неовлашћена производња и стављање у промет опојних дрога” из члана 246. Кривичног законика. У пракси је висина запрећене казне затвора од најмање пет година водила ка одуговлачењу кривичног поступка.

Одредбе чл. 38. и 39. Предлога закона у складу су са Препоруком о заједничким основним принципима за национална законодавства у циљу сузбијања промета допинг средстава (2000/16) усвојеној од стране Комитета министара Савета Европе, 13. септембра 2000. године на 72. састанку заменика министара, којом је препоручено државама чланицама Савета Европе да у борби против допинга „треба користити приступ који примењују закони којима се сузбијају тешке дроге”, с тим да се „користе најпримеренија и најефикаснија средства”.

Чл. 40–42. Предлога закона предвиђене су измене које се односе на висину новчаних казни и казни закона, у односу на досадашње, као и одређене промене у дефинисању појединих прекршаја. Висина запрећених новчаних казни је одређена на начин да су оне усклађене са новчаним казнама за прекршаје из Закона о спорту.

Чланом 43. Предлога закона је утврђен рок за доношење аката од стране Антидопинг агенције које је она овлашћена донети на основу овог закона, и утврђен рок до кога су организације у области спорта дужне да ускладе свој рад са одредбама овог закона.

Чланом 44. прописано је ступање на стану закона након објављивања у „Службеном гласнику Републике Србије”, с тим да се одредбе које се односе на повреде антидопинг правила из члана чл. 3. став 1. тач. 9) и 10), примењују се од 1. јануара 2015. године, што је у складу са Светским антидопинг кодексом.

**IV. СРЕДСТВА ЗА СПРОВОЂЕЊЕ ЗАКОНА**

За спровођење овог закона није потребно обезбедити додатна средства из буџета Републике Србије, у односу на средства која су већ обезбеђена за рад Антидопинг агенције Републике Србије и националних спортских савеза.

**ИЗЈАВA О УСКЛАЂЕНОСТИ ПРОПИСА СА ПРОПИСИМА ЕВРОПСКЕ УНИЈЕ**

**1. Овлашћени предлагач прописа:** Влада

**Обрађивач:** Министарство омладине и спорта

**2. Назив прописа**

ПРЕДЛОГ ЗАКОНА О СПРЕЧАВАЊУ ДОПИНГА У СПОРТУ

Draft Law on the prevention of doping in sport

**3. Усклађеност прописа са одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум), односно са одредбама Прелазног споразума о трговини и трговинским питањима између Европске заједнице, са једне стране, и Републике Србије, са друге стране („Службени гласник РС”, број 83/08) (у даљем тексту: Прелазни споразум)**

**а) Одредба Споразума и Прелазног споразума која се односе на нормативну садржину прописа -** НЕМА

**б) Прелазни рок за усклађивање законодавства према одредбама Споразума и Прелазног споразума –** НЕМА

**в) Оцена испуњености обавезе које произлазе из наведене одредбе Споразума и Прелазног споразума -** НЕМА

**г) Разлози за делимично испуњавање, односно неиспуњавање обавеза које произлазе из наведене одредбе Споразума и Прелазног споразума -** НЕМА

**д) Веза са Националним програмом за интеграцију Републике Србије у Европску унију –** НЕМА

**4. Усклађеност прописа са прописима Европске уније**

Не постоје релевантни прописи Европске уније са којима је потребно ускладити одредбе Нацрта закона о спречавању допинга у спорту.

**а) Навођење примарних извора права ЕУ и усклађеност са њима**

**б) Навођење секундарних извора права ЕУ и усклађеност са њима**

**в) Навођење осталих извора права ЕУ и усклађеност са њима**

**г) Разлози за делимичну усклађеност, односно неусклађеност**

**д) Рок у којем је предвиђено постизање потпуне усклађености прописа са прописима Европске уније**

**5. Уколико не постоје одговарајући прописи Европске уније са којима је потребно обезбедити усклађеност треба констатовати ту чињеницу. У овом случају није потребно попуњавати Табелу усклађености прописа.**

Не постоје релевантни прописи Европске уније са којима је потребно ускладити одредбе Нацрта закона о спречавању допинга у спорту. Напомињемо да је Закон о спречавању допинга у спорту усклађен са политиком Европске уније у овој области, израженој у више докумената: „Бела књига о спорту” из 2007. године (поглавље 2.2: „Удруженим снагама у борби против допинга”, Закључци Комитета за привреду и социјална питања из 2000: „План за допринос Европске уније борби против допинга”; Саопштење Европске Комисије и Европског Парламента из 2011: „Развој европске димензије спорта” (поглавље 2.1: Борба против допинга).

**6. Да ли су претходно наведени извори права ЕУ преведени на српски језик? /**

**7. Да ли је пропис преведен на неки службени језик ЕУ?** - ЈЕСТЕ

**8. Учешће консултаната у изради прописа и њихово мишљење о усклађености**

**Извештај о спроведеној Анализи ефеката Закона о спречавању допинга у спорту (АЕП прилог)**

1. **Који су проблеми које закон треба да реши?**

Закон о спречавању допинга у спорту треба да реши разлике које постоје у важећем закону у односу на измене Светског антидопинг кодекса из 2009. и 2013. године, сходно обавезама које је Република Србије преузела прихватањем УНЕСКОВЕ Међународне конвенција против допинга у спорту, коју је ратификовала 2009. године, усвајањем Закона о потврђивању међународне конвенције против допинга у спорту („Службени гласник РС”, број 38/09).

Додатно објашњење: Република Србије донела је важећи Закон о спречавању допинга у спорту 2005. године, као једна од мањег броја држава у свету које су тада имале посебан закон за борбу против допинга у спорту. Закон о спречавању допинга у спорту се темељио на Европској конвенцији о спречавању допинга у спорту Савета Европе и Светском антидопинг кодексу из 2003. године, уз уважавање упоредно правних решења. Од доношења Закона о спречавању допинга у спорту ситуација у погледу правног уређења борбе против допинга у спорту на међународном плану је битно измењена, а и велики број земаља у свету је донео своје законе о спречавању допинга у спорту.

Под окриљем УНЕСКА донета је 2005. године. Међународна конвенција против допинга у спорту, коју је Република Србија ратификовала 2009. године, усвајањем Закона о потврђивању међународне конвенције против допинга у спорту и тиме преузела обавезу да предузме „даље и јаче акције усмерене ка елиминацији допинга у спорту”. Претходно Србија је у оквиру државне заједнице Србије и Црне Горе потписала и Копенхагеншку декларацију против допинга у спорту из 2003. године. Међународна конвенција о допингу из 2005. године упућује на јединствену примену основних одредби Светског антидопинг кодекса у свим земљама потписницама конвенције. Светски антидопинг кодекс је претрпео значајне измене 2009. године и 2013. године, а од 1. јануара 2015. године на снагу ће ступити последњи сет измена овог кодекса.

Према одредбама Светског антидопинг кодекса постоји одређени број одредби које морају дословно бити преузете и прихваћене од свих учесника у систему спорта у свету, иначе спортисти из земље која не усклади своја антидопинг правила са тим одредбама Кодекса не могу учествовати на великим међународним спортским такмичењима (сходно одредбама из Светског антидопинг кодекса, пропуштање владе да потпише, прихвати, одобри или пристане на УНЕСКО конвенцију или да се усагласи са УНЕСКО конвенцијом, резултираће забраном организовања међународних такмичења и може довести до додатних последица, као што су на пример: губљење права на позиције унутар Светске антидопинг агенције, забрана или неприхватање било какве кандидатуре за било које међународно такмичење у земљи, отказивање међународних такмичења и других последица из олимпијске повеље). У ту групу посебно спадају одредбе о томе шта се сматра повредом антидопинг правила и систем санкција за повреду тих правила.

Надзор над поштовањем јединствене светске антидопинг политике спроводи Светска антидопинг агенција, која даје и потврде националним антидопинг организацијама да је њихов рад усклађен са Светским антидопинг кодексом. Антидопинг агенција Републике Србије је добила такву потврду и сматра се једном од најбољих антидопинг организација у свету. Међутим, неусклађеност Закона о спречавању допинга о спорту са изменама Светског антидопинг кодекса из 2009. године и 2013. године (које ће се примењивати од 2015. године), прети да озбиљно угрози рад Антидопинг агенције Републике Србије (АДАС) и положај наших националних спортских савеза у међународним спортским савезима.

Поред обавезних решења која проистичу из Светског антидопинг кодекса, јавља се потреба за изменама норми које регулишу кривичну одговорности за допинг (чл. 47-49. важећег Закона) сходно новим решењима из упоредног права.

Према члану 47. важећег Закона о споречавању допинга у спорту, спортиста који на спортском такмичењу намерно употреби допинг средство, или намерно употреби одређено средство или супстанцу у циљу да превари допинг контролу, казниће се затвором до једне године. Ово кривично дело постоји када спортиста на спортском такмичењу намерно употреби допинг средство или намерно употреби одређено средство или супстанцу у циљу да превари допинг контролу. За постојање довршеног кривичног дела довољно је да је спортиста намерно употребио допинг средство на спортском такмичењу, независно од тога да ли је постигао жељене ефекте (остварио победу, постигао резултат), односно да је на спортском такмичењу намерно употребио одређено средство или супстанцу у циљу да превари допинг контролу, независно од тога да ли је тај циљ постигао (нпр. допинг контролор је приметио превару и након тога је регуларно узео од спортисте допинг узорак).

Кривично дело може извршити само спортиста такмичар. У погледу кривице за извршење кривичног дела потребан је умишљај и то само директан умишљај, с обзиром на то да је намера која се захтева за постојање кривичног дела неспојива са евентуалним умишљајем. Намера се, по правилу, као и друге субјективне околности, утврђује посредно преко објективних околности, тј. на основу понашања спортисте, радњи које је предузео и свих околности под којима су те радње предузете.

Овим чланом је утврђена кривична одговорност за спортисту који на спортском такмичењу намерно употреби допинг средство или намерно употреби одређено средство или супстанцу у циљу да превари допинг контролу. У питању је један од најконтроверзнијих проблема у вези борбе против допинга у спорту. Суштина проблема лежи у дилеми да ли кривичном одговорношћу треба да буде обухваћен и сам спортиста за кога се утврди да је био допингован. Према једном становишту, као што се само лице које конзумира дрогу не кажњава тако ни допинговани спортиста не може бити кривично одговоран. Тако, према француском Антидопинг закону, сама употреба допинга не подлеже кривичној одговорности, али зато лице које се не одазове контроли или не поштује изречене санкције, подлеже казни затвора до 6 месеци или новчаној казни од 50.000 ФФ (6,56 ФФ за 1 евро). Према другом становишту, кривичном одговорношћу морају бити обухваћени и спортисти за које се утврди да су на спортском такмичењу били под дејством допинга, посебно за намерну употребу допинга. Тако, на пример, према чл. 2. белгијског антидопинг закона (Loi interdisan la pratique a l` occasion des competitions sportives), допинг је забрањен сваком лицу које учествује у спортском такмичењу и кршење ове забране води ка новчаној казни или казни затвора. Према становишту неких правних писаца, кривичну одговорност спортиста за допинг треба везати само за такмичарски спорт и за ситуације када је због коришћења допинга настало угрожавање веродостојности конкуренције на такмичењу (фалсификовање конкуренције). Спортиста који се на такмичењу допингује не угрожава само своје здравље него угрожава и опште друштвене интересе, оличене у потреби заштите конкуренције и равноправности у такмичењу и валидности саме спортске гране. Према члану 9. ст. 1. италијанског Закона против допинга бр. 376, и спортиста који употреби допинг може кривично одговарати. Тај члан гласи: „Ко допинг средства или супстанце које немају никакву лековиту сврху сам узима или омогућава њихову примену, у циљу да изазове промене у организму које повећавају такмичарске способности или да превари допинг контролу, кажњава се затвором од 3 месеца до 3 године и новчаном казном од 5 милиона лира до 100 милиона лира (1936,27 лира за 1 евро)”.

С обзиром на то да спортске активности имају изражену „међународну” димензију, односно да се спортска такмичења редовно организују широм света, питање кривичне одговорности спортисте за употребу допинг средстава важно је и са становишта важења кривичног законодавства Србије за учиниоце кривичних дела учињених у иностранству. На пример, наш спортиста може да употреби допинг средства на спортском такмичењу у иностранству или страни спортиста може да употреби допинг средство на спортском такмичењу у иностранству а да потом буде регистрован за наш клуб и дође у Србију. Већ смо навели да према кривичном законодавству неких земаља употреба допинг средстава од стране спортисте представља кривично дело, док у већини земаља спортиста не подлеже кривичној одговорности за употребу допинга.

Према схватању извесних немачких правника, због допинга у професионалном или финансијски подржаном спорту и сам спортиста може бити подвргнут кривичној одговорности према пар. 263 Кривичног законика (превара – казна затвора до 5 година или новчана казна ), уколико је прећутао употребу забрањених допинг средстава својим финансијерима, организатору такмичења, гледаоцима и конкурентима.

Имајући у виду да у већини земаља у свету не постоји кривична одговорност спортиста за употребу допинг средстава, да је изузетно тешко доказивати намеру за употебу допинг средства на такмичењу и да до сада у Србији упркос више позитивних допинг случајева није покренут ни један кривични поступак по том питању, размотрена је целисходност даљег остајања дела из члана 47. у Закону о спречавању допинга у спорту.

Закон о контроли анаболичких стероида САД из 1990. године стероиде поставља у исти положај с амфетаминима, опијумом и морфијем, а од 2004. на списак су додати и прохормонална и простеродолна средства (сам допинг није кривично дело). Само поседовање неког од средстава с наведене листе је федерално кривично дело (federal offense) са запрећеном казном затвора у трајању до године дана и/или новчаном казном од најмање 1.000,00 $. Обично поседовање од стране лица која је већ раније осуђивана за неке, точно одређене кривичне преступе, укључујући преступе повезане са наркотицима мора бити кажњено казном затвора од најмање 15 дана до 2 године и са минималном глобом од 2,500,00 $. Лице са два или више оваквих преступа суочавају се са казном затвора од 3 месеца до 3 године и са минималном глобом од 5.000,00 $, само за обично поседовање. Продавање стероида или поседовање са намером даљње препродаје је тешко федерално кривично дело (federal felony) за које је прописана казна затвора до 5 година (са још најмање 2 године надзора након издржане казне) и додатна могућност изрицања новчане казне од 250.000 $. Лице које је већ пре било кажњавано за прекршаје повезне са забрањеним средствима, може бити кажњено са до 10 година затвора (са још најмање 4 године додатног посебног надзора). Такође може бити кажњена са глобом већом од 250.000,00 $.

У вези са тим, слично америчком законодавству, новим Законом се предвиђа кривично дело – Неовлашћено држање допинг средстава – у члану 37, које гласи:

*„Ко неовлашћено држи за сопствену употребу у спорту допинг средства која садрже анаболичке стероиде, казниће се новчаном казном или затвором до две године.*

*Учинилац дела из става 1. овог члана који открије од кога набавља допинг средства која садрже анаболичке стероиде може се ослободити од казне.*

*Допинг средства одузеће се.“*

Сва претходно наведена решења упоредног законодавства која се односе на кривичну одговорност за допинг у спорту узета су у обзир у новом Закону о спречавању допинга у спорту. То се не односи само на кривичну одговорност спортиста за употребу допинга на такмичењима него и на кривичну одговорност да давање допинг средстава и промет допинг срествима. Већ летимичан увид у решење нашег важећег закона показују да је наше законодавство међу најстрожим у свету. Осим тога, посебан проблем преставља чињеница да су запрећене казне за промет допинг средствима у важећем Закону о спречавању допинга у спорту значајно веће него оне у Кривичном законику када су у питању недозвољена опојна срества (дроге), што је нелогично. У вези са тим дошло је до ублажавања кривичних санкција превиђених за кривична дела из чл. 48. и 49. важећег Закона.

Поред разлога који су везани за усклађивање Закона о спречавању допинга у спорту са Међународном конвенцијом о допингу и Светским антидопинг кодексом, уз узимање у обзир позитивних упоредноправних решења, потреба за доношењем новог Закона проистиче и из анализе примене и уочених недостатака и непрецизности у важећем закону.

Првобитна намера је била да се усклађивање изврши путем Закона о изменама и допунама Закона о спречавању допинга у спорту. За тај закон урађена је анализа ефеката прописа која је прихваћена као пример добре праксе у фебруару 2014. године. Међутим, како је републички секретаријат за законодавство изнео мишљење да је услед чињенице да се измене односе на преко 50% чланова важећег закона, исте потребно извшити доношењем новог закона, предлагач је прпремио нови Закон о спречавању допинга у спорту. Поред тога, секретаријат је изнео примедбу да је евентуалне изузетке од обавезе спровођења набавки потребно регулисати законом којим се уређују јавне набавке, те се одустало од уношења изузетка од примене закона који регулише јавне набавке на избор овлашћене антидопинг лабораторије. У свему другом текст новог Закона о спречавању допинга у спорту представља прећишћени текст старог закона са изменама предвиђеним у Закону о изменама и допунама Закона о спречавању допинга у спорту, за који је извршена анализа ефеката прописа у фебруару 2014. те се у тим смислу ова анализа не разликује од поменуте.

Досадашња примена и евентуални недостатци и непрецизности могу се посматрати кроз следећа питања:

*- Поступање националних спортских асоцијација у погледу испуњавању обавеза из члана 10?*

Према подацима АДАС, већина националних спортских асоцијација није редовно испуњавала обавезе из члана 10, став 1, тачке 8,11,12 и 15 важећег Закона о спречавању допинга у спорту – у вези са едукацијом својих чланова, пријављивања АДАС такмичења која организују, извештавања АДАС о плановима тренинга и припрема врхунских спортиста и репрезентативних селекција, те обавештавања министарства надлежног за послове спорта и АДАС о мерама за борбу против допинга предузетим у току године, односно националне спортске асоцијације су испуњавале своје обавезе по овим тачкама искључиво на иницијативу, захтев или инсистирање АДАС.

*- Да ли су до сада лекари који су приликом прегледа спортисте, у циљу издавања медицинског сертификата (потврде) о здравственој способности за учешће на такмичењима, посумњали да је спортиста користио допинг средства, обавештавали Антидопинг агенцију о томе, и у којој мери? Такође, овде је потребно образложити да ли ће предлагач прописа предузети одређене мере у циљу подстицања лекара да поштују ову одредбу.*

До сада није није било случајева да су лекари приликом прегледа спортиста у циљу издавања лекарске потврде о здравственој способности за учешће на такмичењима указивали Антидопинг агенцији на то да је спортиста кориостио недозвољена средства. Међутим, током 2012. године Антидопинг агенција је покренула два поступка која су резултовала прекршајном пријавом против два тимска лекара која приликом прописивања терапије спортистима нису водили рачуна о томе да се прописане супстанце налазе на листи забрањених супстанци. Спортисти нису увек усмерени на тимске лекаре при решавању различитих медицинских проблема. У том смислу, у лечењу спортиста учествује низ доктора различитих специјалности за које је мало вероватнпо да познају све последице које давање терапије може имати по каријеру спортисте. Због тога једнако колико је важна едукација самих доктора, још важнија је едукација самих спортиста који би требали да лекарима скрену пажњу на саму природу свог бављења спортом као и на одређена ограничења која постоје при давању терапије. Антидопинг агенција се укључила у решавање тог проблема кроз низ едукација за спортисте које одржава сваке године. Aнтидопинг агенција Републике Србије је у сарадњи са Удружењем за медицину спорта одржала низ предавања, семинара, конгреса, као и издала неколико књига, укључујући и годишњи џепни приручник о допингу. Од 2006. године Aнтидопинг агенција Републике Србије је била суорганизатор 3 национална конгреса спортске медцине, 4 национална конгреса о дијетеским суплементима, 12 семинара о исхрани и суплементацији, 8 националних семинара за докторе, тренере и спортисте о новинама у антидопингу, као и две семинара годишње за најбоље српске спортсисте које држава стипендира (у просеку 330 спортиста). Поред тога Aнтидопинг агенција Републике Србије држи у просеку једно предавање недељно националним спортским савезима, спортским клубовима и свим заинтерсованим субјектима српског спорта.

*- Да ли су спортисти и у којој мери тражили од Антидопинг агенције да их ослободи забране употребе допинг средстава, у случајевима када је постојала јасна и нужна медицинска потреба?*

Спортисти су у великој мери тражили од Антидопинг агенције да их ослободи забране употребе допинг средстава у циљу лечења одређених болести. Изузеће ради примене у терапијске сврхе (ТУЕ), управо важи у таквим случајевима, тачније за оне супстанце или методе које се налазе на Листи забрањених средстава а које спортиста мора да узима због одређеног стања или болести.

Не може свака супстанца да се пријави као ТУЕ. Могу се пријавити само ако:

1. Супстанца коју спортиста треба да узима постоји на Листи забрањених супстанци (нпр. суплементи се не пријављују)

2. Супстанца служи за лечење болести (нпр. канабиноиди се не могу пријавити као ТУЕ) Не постоји адекватна замена забрањеној супстанци за лечење здравственог стања спортисте

3. Коришћење забрањене супстанце неће довести до повећања спортског учинка, већ само до побољшања здравственог стања спортисте

Сви спортисти из Србије би требало да пријаве ТУЕ Антидопинг агенцији Републике Србије. Сви они који се такмиче на међународним такмичењима уколико нису пријавили ТУЕ АДАС, пријаву треба да пошаљу својој међународној спортској федерацији.

Спортиста треба да пријави ТУЕ чим му лекар, који треба да буде упознат са листом забрањених супстанци које сваке године доноси светска антидопинг агенција, препише забрањену супстанцу. За сваку пријаву ТУЕ спортиста и његов лекар треба да попуне одговарајући формулар. За пријаву стандардног ТУЕ, поред попуњеног формулара, спортисти морају да доставе и сву медицинску документацију (снимке, резултате анализа…) који потврђују дијагнозу. У периоду од 2006. до 2013. године имали смо укупно 165 одобрених захтева за ТУЕ.

Табела 1. Дијагнозе за које су спортисти тражили ТУЕ током 2013.

|  |  |
| --- | --- |
| **ДИЈАГНОЗА (акутне и хроничне болести)** | **ЛЕК КОЈИ СЕ НАЛАЗИ НА ЗАБРАЊЕНОЈ ЛИСТИ** |
| St.post distensio m.trapesii l.sin | Бетаметазон |
| Diabetes mellitus I | Инсулин |
| Azospermia | Хумани менопаузални гонадотрофин (hMG) |
| Sy Lumbale, Discus Hernia L5-S1 | Метилпреднизолон |
| Urticaria accuta | Метилпреднизолон |
| Cervicobrachialgia | Дексаметазон |
| Bronchospasam | Преднизон |
| Ruptura partialis mus.gastrocnemius,  Tendinitids Achilii | Дексаметазон |
| Urticaria accuta, Oedema laringitis | Метилпреднизолон |
| St.post distensio m.adductor magnus lat.sin. | Бетаметазон |
| Acute asthmatic bronchitis | Триамцинолон |
| Lumboishialgia l.dex. | Дексаметазон |
| Diabetes mellitus I | Инсулин ретард |
| Sterilitas prim. | Дексаметазон |
| Asthma Bronchiale | Формотерол |
| Rhinosinusitis acuta | Метилпреднизолон |
| Lumboishialgia | Дексаметазон |
| Dens extractionem | Дексаметазон |
| Rhinosinusitis acuta | Метилпреднизолон |

Табела 2. За које све болести спортити могу да траже ТУЕ

|  |  |
| --- | --- |
| **ДИЈАГНОЗА (акутне и хроничне болести)** | **ЛЕК КОЈИ СЕ НАЛАЗИ НА ЗАБРАЊЕНОЈ ЛИСТИ** |
| ADHD | Метилфенидат, амфетамин |
| Адренална исуфицијенција | Глукокортикостероиди, тестостерон, гестагени са андрогеном активношћу,спиронолактон |
| Анафилакса | Епинефедрин (адреналин), системски глукокортикостероиди |
| Андрогена дефицијенција - хипогонодизам код мушкараца | Тестостерон или хумани хорионски гонадотропин |
| Артеријска хипертензија | Бета-блокатори, диуретици |
| Астма | Бета-2 агонисти, глукокортикостероиди |
| Шећерна болест | Инсулин |
| Промена пола из женског у мушки | Тестостерон |
| Дефицијенција хормона раста код одраслих особа | Рекомбинантни хормон раста |
| Дефицијенција хормона раста код деце и адолесцената | Рекомбинантни хормон раста |
| Неплодност / синдром полицистичних јајника | Кломифен цитрат, спиронолактон |
| Запаљењска обољења црева | Глукокортикостероиди |
| Интравенска инфузија | Интравенска инфузија или инјекција >50 mL на 6 сати |
| Поремећаји сна | Модафинил, дексамфетамин, метилфенидат |
| Кашаљ након инфекције | Орални глукокортикостероиди |
| **Мускулоскелетне повреде** | Глукокортикостероиди, наркотички аналгетици |
| Трансплантација бубрега | Глукокортикоиди, бета-блокатори, диуретици, еритропоетин |
| Синузитис / риносинузитис | Орални деконгестант (псеудоефедрин) |

*- Да ли су до сада спортисти или спортски стручњаци за које се утврдило да су одговорни за допинг, за време трајања изречене мере, губили статус који су имали по националној категоризацији спортиста?*

У периоду од 2006. године до краја 2013. године у Србији је било 49 допинг позитивних спортиста у чијем телесном узорку је пронађена забрањена супстанца а који су у складу са Законом о спречавању допинга у спорту били кажњени забраном бављења спорта у одређеном временском периоду. За време трајања изречене мере сви спортисти су губили статус који су имали по националној категоризацији спортиста. У истом периоду смо имали и три друге повреде антидопинг правила где су били кажњени спортски стручњак, тренер и спортиста. Од којих је један кажњен доживотном забраном учествовања у спортским манифестацијама.

Табела 3. Допинг позитивни спортисти у периоду 2006.-2013.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **спорт** | **2006** | **2007** | **2008** | **2009** | **2010** | **2011** | **2012** | **2013** | **укупно** |
| **рвање** |  |  | 4 |  | 2 |  |  |  | **6** |
| **карате** |  |  | 1 |  |  |  |  |  | **1** |
| **дизање тегова** |  |  | 1 |  |  | 1 | 1 |  | **2** |
| **атлетика** |  |  | 1 |  | 2 |  |  |  | **3** |
| **веслање** |  |  | 1 |  |  |  |  |  | **1** |
| **кајак/кану** |  |  |  | 1 |  |  |  |  | **1** |
| **бодибилдинг** |  |  |  | 1 | 4 |  | 1 |  | **6** |
| **бокс** |  |  |  |  | 3 | 1 | 1 |  | **5** |
| **рукомет** |  |  |  |  | 4 | 1 |  |  | **5** |
| **тенис** |  |  |  |  | 1 |  |  |  | **1** |
| **рагби 13** |  |  |  |  | 2 |  |  |  | **2** |
| **фудбал** |  |  |  |  | 1 |  |  |  | **1** |
| **кошарка** |  |  |  |  | 1 | 2 |  |  | **3** |
| **хокеј на леду** |  |  |  |  |  | 1 |  |  | **1** |
| **џудо** |  |  |  |  |  | 1 |  |  | **1** |
| **амерички фудбал** |  |  |  |  |  | 1 | 1 |  | **2** |
| **кикбокс** |  |  |  |  |  | 1 |  |  | **1** |
| **бициклизам** |  |  |  |  |  | 2 |  |  | **2** |
| **џокеји** |  |  |  |  |  | 1 |  |  | **1** |
| **стрељаштво** |  |  |  | 1 |  |  |  |  | **1** |
| **боб** | 1 |  |  |  |  |  |  |  | **1** |
| **теквондо** |  |  |  |  |  |  |  | 1 |  |
| **УКУПНО** | **1** | **0** | **8** | **3** | **20** | **12** | **4** | **1** | **49** |

Табела 4. Друге повреде антидопинг правила 2006.-2013.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **спорт** | **2006** | **2007** | **2008** | **2009** | **2010** | **2011** | **2012** | **2013** | **Укупно** |
| **бициклизам** |  |  | 1 |  |  |  |  |  | **1** |
| **џудо** |  |  |  | 1 |  |  |  |  | **1** |
| **бокс** |  |  |  |  | 1 |  |  |  | **1** |
| **УКУПНО** | **0** | **0** | **1** | **1** | **1** | **0** | **0** | **0** | **3** |

1. **Који су жељени циљеви доношења закона?**

Циљ овог закона је да се област борбе против допинга у спорту у Републици Србије унапреди и усклади са променама које су у међувремену учињене у међународним документима који се односе на спречавање допинга у спорту, уз узимање у обзир упоредноправних решења. На тај начин омогућиће се:

- испуњавање међународних обавеза у погледу борбе против допинга у спорту

- усаглашавање наше правне регулативе са мандаторним правилима из Светског антидопинг кодекса и међународних стандарда

- добијање статуса усаглашености правила са Свестким антидопинг кодексом („Code Compliance”) за АДАС 2015. године

Такође, предложеним Законом се терминологија из важећег Закона о споречавању допинга у спорту усклађује са терминологијом Закона о спорту.

*Анализa кључних предложених решења у односу на постојеће стање (status quo)*

Кључна предложена решења у односу на постојеће стање су следећа:

1. Усклађивање повреда антидопинг правила са изменама Светског антидопинг кодекса. Уместо досадашњих 8 повреда, предвиђено је 10 повреда антидопинг правила. Уведена је нова повреда – „удруживања спортисте или друге особе која је у надлежности овлашћенe антидопинг организације, са особом која помаже спортисти којој траје изречена мера због повреде антидопинг правила или је у кривичном, прекршајном или другом поступку кажњена због дела које представља повреду антидопинг правила у смислу овог закона, уколико јој казна још увек траје или је прошло мање од 6 година од изрицања такве казне или са особом која је посредник или представник такве особе“, а досадашња повреда која се односила на давање допинг средства спортисти или било који вид учествовања у повреди антидопинг правила подељена је за потребе промене казнене политике, на две повреде: давање, као посебна повреда и остали видови саучесништва, као посебна повреда. (чл.3)

2. Усклађивање казнене политике са изменама Светског антидопинг кодекса.Предвиђено је да се због повреде антидопинг правила изричу, поред дисквалификације спортских резултата, привремене суспензије, забране учешћа на такмичењима, забране обављања послова у области спорта и друге мере утврђене Светским антидопинг кодексом и спортским правилима надлежних међународних спортских савеза (ту спадају, на пример, новчане казне које су предвиђене правилима одређених међународних спортских савеза). Уместо фиксног прописивања висине казне која се изриче због повреде антидопинг правила, како је то до сада било одређено, упућено је на примену одговарајућих одредби Светског антидопинг кодекса и правила надлежних међународних спортских савеза. То је потребно јер се те мере мењају периодично, са сваком изменом Светског антидопинг кодекса. Када је донет Закон о спречавању допинга у спорту из 2005. године његове одредбе о мерама које се изричу због повреде антидопинг правила биле су у потпуности усаглашене са Светским антидопинг кодексом, али више нису јер је Кодекс у међувремену два пута мењан. (чл.16 и 17)

3. Прецизирање обавеза националних спортских асоцијација (савеза), права, обавеза и овлашћења Антидопинг агенције Републике Србије, као и овлашћења спортског инспектора. (чл. 10, 11, 12, 15, 21, 35 и 36)

Значајније измене које се тичу обавеза савеза су: прописана обавеза да се не дозволи учешће на спортским приредбама односи се не само на спортисте него и на сва друга лица у ингеренцији савеза којима је изречена мера због повреде антидопинг правила; утврђено је да се спортским правилима и у сарадњи са Антидопинг агенцијом обезбеди да се чланови асоцијације, а посебно спортски стручњаци и регистровани спортисти свих узрасних категорија непрекидно, а најмање једном годишње, обавештавају и едукују о важећим прописима који се односе на допинг у спорту и штетним последицама по здравље употребе допинг средстава; одређен је дужи рок (повећан је са седам на 21 дан) у коме се АДАС мора обавестити о одржавању одређеног такмичења, како би се предузеле одговарајуће припреме за евентуалну допинг контролу; утврђена је обавеза да се АДАС обавести о календару такмичења за наредну годину, како би годишњи план рада АДАС био усклађен са такмичењима која се организују у Републици Србији; утврђена је обавеза, у складу са Светским антидопинг кодексом, да се не дозволи обављање било које спортске активности и спортске делатности или било које функције у оквирима надлежности савеза лицу коме је изречена мера или казна због допинга, за време трајања изречене мере; утврђена је обавеза за националне спортске савезе да на полуфиналима и финалима националних првенстава, као и полуфиналима или финалима плеј оф националних такмичења организују допинг контролу у складу са овим законом, и да сносе трошкове спровођења допинг контроле.

Значајније измене које се тичу права, обавеза и овлашћења Антидопинг агенције Републике Србије су: прецизирано је да се о одобравању изузетака за терапеутску употребу доноси одлуку у складу са међународним стандардима за процес одобравања изузетака за терапеутску употребу одобреним од стране Светске антидопинг агенције; прецизирано је да АДАС обавља делатности у вези са спречавањем допинга у спорту , у целини, а не само у вези са спортским такмичењима; прецизирано је да се овлашћење на одређивање организације у којој се обавља анализа допинг узорака односи не само на спортисте већ и на животиње које учествују на такмичењима; прецизирано је да АДАС преузима одлучивање о изрицању мера због повреде антидопинг правила у првом степену уколико надлежни спортски савез не изрекне мере у року од шест месеци од подношења пријаве за учињену повреду; утврђено је да АДАС спортску и другу јавност информише и преко свог сајта, на коме се обавезно објављују сва општа акта и одлуке Антидопинг агенције, али и одлуке надлежних међународних антидопинг организација због повреде антидопинг правила које се односе на лица држављане Републике Србије; прописано је, у складу са упоредноправним решењима, да АДАС утврђује изглед маркице са знаком „DOPING FREE” који се ставља на тестиране производе који садрже додатке за исхрану (суплементе) и поступак за издавање маркице, уместо постојећег решења које се у свету не примењује да се утврђује изглед знака упозорења који се ставља на производе који се стављају у промет а у себи садрже забрањене допинг супстанце.

Прецизирана су овлашћења спортског инспектора која има приликом вршења инспекцијског надзора у вези предузимања мера на спречавању допинга у спорту.

4. Терминолошко усклађивање са Законом о спорту (члана 19)

5. Прописано је да се општи акти АДАС који се доносе у оквиру обављања поверених послова објављују у „Службеном гласнику РС” без накнаде. (чл. 32)

6. Усклађивање одредби које се односе на кривична дела са упоредно-правним решењима, као и са казнама предвиђеним за сродна кривична дела. Брисано је кривично дело „употреба допинг средстава“, а уведено кривично дело „неовлашћено држање допинг средстава”. Висине запрећених казни за кривична дела „омогућавање употребе допинг средстава” и „неовлашћена производња и стављање у промет допинг средстава” су смањене. (чл. 37, 38 и 39)

7. Утврђивање измена у висини прекршајних санкција, као и одређене промене у дефинисању појединих прекршаја. Измене су условљене другим изменама Закона о спречавању допинга у спорту, а висина запрећених новчаних казни је одређена на начин да су оне усклађене са новчаним казнама за прекршаје из Закона о спорту (чл. 40, 41 и 42)

8. Прелазним одредбама је утврђен рок за доношење аката од стране Антидопинг агенције које је она овлашћена донети на основу овог закона, и утврђен рок до кога су организације у области спорта дужне да ускладе свој рад са одредбама овог закона, престанак важења старог Закона, а прописано је и ступање на снагу закона након објављивања у „Службеном гласнику Републике Србије”, с тим да се одредбе које се односе на нове повреде антидопинг правила примењују се од 1. јануара 2015. године (чл. 43, 44 и 45)

1. **Да ли су разматране могућности за решавање проблема без доношења акта?**

Разматране су алтернативне могућности решавања проблема кроз регулаторне опције измене подзаконских аката чије је доношење у надлежности Антидопинг агенције Републике Србије:

- Правилника о допинг контроли на спортским такмичењима и изван такмичења („Службени гласник РС”, бр. 32/07, 88/08 и 86/10)

- Правилника о одобравању изузетака за терапеутску употребу („Службени гласник РС”, бр. 32/07, 88/08, 118/08, 17/10, 86/10 и 30/14)

- Правилника о утврђивању одговорности лица које је учинило повреду антидопинг правила („Службени гласник РС”, бр. 32/07, 88/08 и 30/14).

Изменом ових аката решен је проблем са претходним изменама Светског антидопинг кодекса, које су извршене 2007. године, а које су ступиле на снагу 2009. године. У том тренутку је то било могуће, јер измене Кодекса нису прописивале нове повреде антидопинг правила (чије је увршћивање у национално законодавство мандаторно по Кодексу), док је код измена казнена политике, природа измена била таква, да је било могуће постизање ефекта усклађености кроз прецизирање подзаконским актима.

Оваква измена сада није могућа јер се ради о суштинским изменама Закона, у погледу одређивања шта је повреда антидопинг правила и одређивања мера које се изричу услед повреда. Како је ово одређено Законом, усклађивање са Кодексом могуће је извршити само изменама Закона, односно доношењем новог Закона, у складу са горе поменутим мишљењем секретаријата за законодавство, услед чињенице да се мења више од 50% чланова.

1. **Зашто је доношење акта најбољи начин за решавање проблема?**

Неопходна је доношење новог Закона јер је дошло до промена међународне правне регулативе, са којом одредбе нашег законодавства морају да се ускладе. Такође јавља се потреба усклађивања са терминологијом из Закона о спорту који је донет након важећег Закона о спречавању допинга у спорту.

1. **На кога и како ће највероватније утицати решења у закону?**

Основне и суштинске измене тичу се следећих питања: 1) дефинисање повреде антидопинг правила на начин утврђен Светским антидопинг кодексом; 2) одређивање да се санкције спортистима и другим лицима због повреде антидопинг правила изричу од стране овлашћених антидопинг организација у Републици Србији онако како је то прописано Светским антидопинг кодексом и спортским правилима надлежни међународних спортских савеза (флексибилнији приступ у односу на постојеће решење пошто се систем санкција мења са сваком ревизијом Светског антидопинг кодекса); 3) јасније утврђивање обавеза свих организација у области спорта у односу на спречавање допинга; 4) прецизирање појединих надлежности и овлашћења Антидопинг агенције Републике Србије; 5) прецизније регулисање овлашћења спортских инспектора у односу на спречавање допинга у спорту; 6) усклађивање кривично правне казнене политике (кривичних дела) са упоредноправним решењима, као и са упоредивим кривичним делима из Кривичног законика Републике Србије; 7) усклађивање прекршајних казни са прекршајним казнама из Закона о спорту.

Решења у закону ће утицати на субјекте у спорту (организације и појединци у области спорта). У члану 5. прецизирано је да се обавезе на спречавању допинга у спорту подједнако односе на све организације у области спорта које имају своје седиште на територији Републике Србије или обављају спортске активности и делатности на територији Републике Србије, осим када се на основу одредби самог Закона о спречавању допинга у спорту поједине обавезе односе на тачно одређене организације (нпр. националне спортске асоцијације).

Начин на који ће предложена решења утицати на субјекте у спорту је следећи:

1. Проширене су обавезе националних спортских савеза у одређеној мери, али и других спортских савеза, спортских организација и стручних спортских удружења, у погледу спречавања допинга у спорту. Прописано је да се обавеза да се не дозволи учешће на спортским приредбама односи не само на спортисте него и на сва друга лица у ингеренцији савеза којима је изречена мера због повреде антидопинг правила; утврђено је да се спортским правилима и у сарадњи са Антидопинг агенцијом обезбеди да се чланови асоцијације, а посебно спортски стручњаци и регистровани спортисти свих узрасних категорија непрекидно, а најмање једном годишње, обавештавају и едукују о важећим прописима који се односе на допинг у спорту и штетним последицама по здравље употребе допинг средстава; одређен је дужи рок (повећан је са седам на 21 дан) у коме се АДАС мора обавестити о одржавању одређеног такмичења, како би се предузеле одговарајуће припреме за евентуалну допинг контролу; утврђена је обавеза да се АДАС обавести о календару такмичења за наредну годину, како би годишњи план рада АДАС био усклађен са такмичењима која се организују у Републици Србији; утврђена је обавеза, у складу са Светским антидопинг кодексом, да се не дозволи обављање било које спортске активности и спортске делатности или било које функције у оквирима надлежности савеза лицу коме је изречена мера или казна због допинга, за време трајања изречене мере; утврђена је обавеза за националне спортске савезе да на полуфиналима и финалима националних првенстава, као и полуфиналима или финалима плеј оф националних такмичења организују допинг контролу у складу са овим законом, и да сносе трошкове спровођења допинг контроле. (чл.10)

У вези са тим, национални спортски савези ће морати да:

- изврше усклађивање својих општих аката који се односе на спречавање допинга – Правилника о мерама за превенцију и спречавање допинга и Антидопинг програма. Ова обавеза би настала за савезе, и у случају не доношења Закона, а била би условљена захтевом надлежних међународних спортских савеза да савез као њихова члан усклади своја антидопинг правила са изменама Светског антидопинг кодекса. Доношењем новог Закона, ова обавеза се савезима чак и олакшава, јер усклађена решења могу да већим делом преузму из новог закона.

- организују антидопинг едукацију најмање једном годишње. Ова обавеза је већ постојала, само је прецизирана у погледу група на које се примењује. Како Антидопинг агенција едукације врши бесплатно, не ствара се нови трошак у спровођењу обавезе.

- организују на полуфиналима и финалима националних првенстава, као и полуфиналима или финалима плеј оф националних такмичења допинг контролу у складу са овим законом, и да сносе трошкове спровођења допинг контроле. Трошкови за савез на годишњем нивоу у испуњавању ове обавезе износе 90000 динара или више уколико савез не жели да на минималном нивоу испуни обавезу. Средства ће обезбедити захтевом према Министарству омладине и спорта кроз годишњи програм рада и наменом средстава у ту сврху. Министарство омладине и спорта, као предлагач Закона, спремно је да омогући савезима намену средстава у сврхе допинг контроле на полуфиналима и финалима националних првенстава, као и полуфиналима или финалима плеј оф националних такмичења.

1. Спровођење допинг контроле на одређеном такмичењу или контроле изван такмичења могу предложити не само надлежни национални спортски савези већ и спортске лиге и организатори спортских такмичења, одосно спортиста учесник, уз сношење трошкова спровођења допинг контроле. Допинг контрола изван такмичења може спровести и на образложени предлог спортске организације одређеног спортисте и надлежне националне спортске асоцијације, уз сношење трошкова спровођења допинг контроле (чл. 12 и 13)

Одредба није обавезујућа већ пружа могућност и другим субјектима да предложе и плате допинг контролу, по свом нахођењу. Начин на који се врши ово право јесте подношење захтева Антидопинг агенцији, и по прихватању захтева обезбеђивање услова за спровођење узорковања и сношење трошкова контроле.

1. Због повреде антидопинг правила изричу се, поред дисквалификације спортских резултата, привремене суспензије, забране учешћа на такмичењима, забране обављања послова у области спорта и друге мере утврђене Светским антидопинг кодексом и спортским правилима надлежних међународних спортских савеза (ту спадају, на пример, новчане казне које су предвиђене правилима одређених међународних спортских савеза). Уместо фиксног прописивања висине казне која се изриче због повреде антидопинг правила, како је то до сада било одређено чл. 17. – 21. важећег Закона о спречавању допинга у спорту, упућено је на примену одговарајућих одредби Светског антидопинг кодекса и правила надлежних међународних спортских савеза. То је потребно јер се те мере мењају периодично, са сваком изменом Светског антидопинг кодекса. Када је донет Закон о спречавању допинга у спорту 2005. године његове одредбе о мерама које се изричу због повреде антидопинг правила биле су у потпуности усаглашене са Светским антидопинг кодексом, али више нису јер је Кодекс у међувремену два пута мењан. (чл. 16)

Процена вероватноће и величине испољавања ефекта је позитивна, првенствено због система антидопинг борбе. Како Светски антидопинг кодекс прихватају с једне стране национална законодавства односно владин сектор, а с друге стране међународне спортске организације односно невладин сектор, обавеза усаглашавања правила са изменама Кодекса за националне савезе је двојака – кроз Кодексом условљен нови Закон, али и кроз Кодексом условљене измене правила међународних спортских организација чији су чланови. Чак и да не дође до промене националног законодавства, национални савез је као члан међународног савеза дужан да изврши исте те промене у својим правилима, као услов чланства. Услед праксе Антидопинг агенције да изради моделе аката за савезе, велика је вероватноћа да ће савези и поред ограниченог времена моћи да испуне ову обавезу, док новчани ресурси нису потребни. Едукација се спроводи бесплатно од стране Антидопинг агенције, тако да без захтеваних новчаних ресурса и са годишњом динамиком, реално постоји велика вероватноћа испуњавања обавезе. Што се тиче организовања допинг контрола на полуфиналима и финалима националних првенстава, као и полуфиналима или финалима плеј оф националних такмичења, Министарсво омладине и спорта је као предлагач Закона па и ове одредбе, свакако вољно да савезима унутар њиховог годишњег буџета одобри средства од минимално 90000 динара у ову сврху. Ефекат ће свакако бити позитиван јер ће омогућити нашем спорту остајање у међународном систему спорта.

Што се тиче утицаја који Закон има на индиректне субјекте, они у суштини не постоје. Наиме, ниједна здравствена установа на територији Републике Србије нема могућности да врши анализе узорака узетих током допинг контрола, јер се не налазе на листи акредитованих лабораторија Светске антидпинг агенције, те повећање броја контрола неће имати никакав утицај на њих.

Поред тога, сви спортски објекти на којима се одржавају такмичења која су предмет допинг контроле већ испуњавају услове у смислу обезбеђења просторије за допинг станицу и осталих услова потребних за несметано извођење допинг контроле, јер је то иначе један од услова неопходних за одржавање такмичења.

Примарни циљ допинг контрола јесу професионални спортисти и Антидопинг агенција, пре свега због недостатка финансијских средстава, није у могућности да врши допинг контролу рекреативаца у теретанама, вежбаоницама и фитнес центрима.

Дистрибутери и произвођачи суплемената нису изложени новим трошковима обзиром да закон не предвиђа обавезу тестирања свих производа на присуство свих забрањених супстанци већ само могућност да то учине.Прописано је, у складу са упоредноправним решењима, да АДАС утврђује изглед маркице са знаком „DOPING FREE“ који се ставља на тестиране производе који садрже додатке за исхрану (суплементе) и поступак за издавање маркице, уместо постојећег решења које се у свету не примењује да се утврђује изглед знака упозорења који се ставља на производе који се стављају у промет а у себи садрже забрањене допинг супстанце.

*- Допинг контроле у периоду 2006-2013.*

У периоду од 2006-2013. АДАС је био присутан на великом броју домаћих и иностраних такмичења. У истом периоду урађено је 4519 допинг контрола.

Више података дато је у табели 5 и графикону 1:

Табела 5. Допинг контрола спортиста 2006.-2013.

|  |  |  |  |
| --- | --- | --- | --- |
| **ДОПИНГ КОНТРОЛА СПОРТИСТА 2006.-2013.** | | | |
| **Година** | **Укупно тестирани по годинама** | **Број допинг позитивних спортиста** | **Друге повреде антидопинг правила** |
| **2006.** | 31 | 1 | 0 |
| **2007.** | 347 | 0 | 0 |
| **2008.** | 494 | 8 | 1 |
| **2009.** | 767 | 3 | 1 |
| **2010.** | 717 | 20 | 1 |
| **2011.** | 1021 | 12 | 0 |
| **2012.** | 605 | 4 | 0 |
| **2013.** | 537 | 1 | 0 |
| **УКУПНО** | **4519** | **49** | **3** |

Графикон 1. Допинг контроле по спортовима 2006.-2013.

У Србији не постоји ни један званични извештај о броју спортиста, постоје процене у којима је најприближније било Удружење за медицину спорта Србије у својој белој књизи. Сматра се да се у Србији има око пола милиона спортиста, који су регистровани у гранским спортским савезима, што је још увек знатно мање од 10% колико се сматра да просечна европска земља има регистрованих спортиста. Броју оних оних за које постоји сумња да повређују (су повређивали) антидопинг правила се креће од 1 до 4%. Наиме проценат од 4% који је био у 2010. години је захваљујући напорима Антидопинг агенције смањен на ниво светског просека од 1%.

1. **Какве трошкове ће примена закона изазвати грађанима и привреди, а нарочито малим и средњим предузећима?**

Примена Закона неће изазвати трошкове грађанима и привреди, а посебно малим и средњим предузећима.

Трошкови који се могу очекивати за спортске савезе услед обавезе да организују допинг контролу на полуфиналу и финалу плеј офа и првенства (што и иначе представља захтев њиховим међународних федерација према њима) износе укупно ~ 8.730.000 динара (97 спортских савеза са обавезом спровођења 1 контроле на полуфиналу и 1 контроле на финалу, при цени контроле од 45000 динара), односно свега 90.000 динара за савез на годишњем нивоу. Спортски савези, према досадашњим искуствима, искључиво сносе трошкове онда када организују међународна такмичења, под притиском својих међународних федерација, што је и проузроковало доношење овакве одредбе о обавези сношења трошкова бар на полуфиналима и финалима националних првененстава, што је до сада искључиво сносио АДАС како се може видети из следеће табеле:

Табела 6. Сношење трошкова допинг контрола урађених у 2013. години

|  |  |  |  |
| --- | --- | --- | --- |
| **О ТРОШКУ** | **ТАКМИЧЕЊА** | | **УКУПНО** |
| **ДОМАЋА** | **ИНТЕРНАЦИОНАЛНА** |
| **АДАС** | 329  47  304 | 13  7  35 | 342 |
| **Спортски савези** | 17 | 220 | 237 |
| **УКУПНО** | **346** | **233** | **579** |

Антидопинг агенција Републике Србије је у 2013. години спровела укупно 579 допинг контрола (579 контрола – 310 контрола на националним такмичењима и 233 контроле на међународним такмичењима и 36 контрола коња).

При контроли спортиста, АДАС је сносио трошкове за 320 допинг контроле, а 223 контрола је одрађено о трошку организатора такмичења.

При контроли коња, 22 су урађене о трошку АДАС-а а за 14 допинг контрола је трошкове сносио организатор такмичења.

Укупно, АДАС је сносио трошкове 342 контроле, а спортски савези 237 контрола (од чега само 17 на националним првенствима).

1. **Да ли су позитивне последице доношења закона такве да оправдавају трошкове које ће он створити?**

За спровођење овог закона није потребно обезбедити додатна средства из буџета Републике Србије, у односу на средства која су већ обезбеђена за рад Антидопинг агенције Републике Србије и националних спортских савеза.

Предвиђен је минимални пораст допинг контрола које ће платити спортске организације и организатори спортских такмичења из буџета такмичења, чији ће трошак бити минималан у односу на укупне трошкове такмичења, а битно ће допринети свеукупној регуларности и вредности такмичења. Тиме позитивне последице доношења закона дефинитивно оправдавају трошкове које ће он евентуално створити.

Законом се предвиђа решење да статут и општи акти Антидопинг агенције којима се уређује допинг контрола и поступак изрицања мера и одлучивања по жалби и утврђује изглед знака упозорења који се ставља на производе који се стављају у промет а у себи садрже забрањене допинг супстанце, објављују у „Службеном гласнику Републике Србије” без накнаде, из разлога што АДАС уређује наведено и доноси одговарајуће акте као законом поверени посао. У случају када АДАС не би извршио поверени посао, за њега би било одговорно, сходно прописима о државној управи, Министарство надлежно за послове спорта, које је ослобођено плаћања накнаде Службеном гласнику. Сходно томе, предлаже се ослобађање АДАС од накнаде за објављивање аката у оквиру свог законом повереног посла. Оквирна цена објаве 1 акта из ове области износи ~ 70000 динара.

Немерљива корист од доношења овог закона је омогућавање нашим спортистима да наставе да се такмиче на међународним такмичењима и остајање српског спорта у светском систему спорта. Антидопинг је универзалан у светским размерама по униформности и хармонизованости правила. Сва значајнија решења су мандаторна, а УНЕСКО Међународна конвенција против допинга у спорту је најпотписиванија међународне конвенција икада. Томе је у великој мери допринела претња искључивања са великих такмичења оних који не пристану на ова правила.

Измене међународних правила, којима се прилагођава наше законодавство, доношењем овог Закона, последица су искустава у примени антидопинг правила на светском нивоу. Као такве несумњиво су засноване на показатељима о смањивању допинга и ссамим тим спречавању нежељених ефеката на здравље спортиста и јачању вредности спорске етике и фер плеја. Као такве оне иду у прилог заустављању глобалног проблема допинга у спроту и резултати су евидентни у смањењу процента допинг позитивних.

1. **Да ли се законом подржава стварање нових привредних субјеката и тржишна конкуренција?**

Закон нема утицаја на стварање нових привредних субјеката и на тржишну конкуренцију.

Оно што се може истаћи је да закон евентуално подржава стварање нових привредних субјеката на тржишту за послове лабораторијске анализе узорака са допинг контроле под условом који важе у свету, то јест на основу акредитације Светске антидопинг агенције. С тим у вези, АДАС управо ради на акредитацији лабораторије за биолошки пасош спортисте у оквиру Клиничког центра Србије. Међутим објективна могућност тржишне конкренције је ометена непрофитабилношћу услуга и високим акредитационим критеријумима. У прилог томе говори чињеница да у свету постоји само 32 акредитоване лабораторије, што јасно указује да је ова подршка више теоретске природе.

Ни једно предложено решење у Закону нема за последицу знатно повећање трошкова субјеката на које Закон утиче. Највећи обавезни трошкови на годишњем нивоу по националном савезу износе 90.000 динара за организовање две мандаторне допинг контроле на полуфиналима и финалима националних првенстава, као и полуфиналима или финалима плеј оф националних такмичења. Чак ни ова средства нису додатна средства већ ће бити одређена за ту намену годишњим буџетом који савезима обезбеђује Министарство омладине и спорта. Уколико се узме у обзир да је једно од најважнијих начела модерног спорта, спречавање допинга, као појаве штетне по здравље спортиста, етику спорта и фер плеј, издвајање од 90.000 динара на годишњем нивоу за један национални савез представља свакако прихватљив ниво трошкова.

1. **Да ли су све заинтересоване стране имале прилике да се изјасне о закону?**

Одржана је јавна расправа где су све заинтересоване стране имале прилику да се изјасне о Закону о изменама и допунама Закона о спречавању допинга о спорту.

Одбор за јавне службе Владе Републике Србије, на предлог Министарства омладине и спорта на седници одржаној 21. маја 2014. године уТрврдио је Програм јавне расправе о Нацрту Закона о спречавању допинга у спорту (у даљем тексту Нацрт закона).

Јавна расправа о Нацрту закона спроведена је у периоду од 27.маја 2014. године до 16. јуна 2014. године, а текст Нацрта закона био је постављен на интернет страници Министарства омладине и спорта и порталу е-управе. У току јавне расправе примедбе, предлози и сугестије заинтересована лица могла су достављати путем поште на адресу Министарства омладине и спорта, Булевар Михајла Пупина број 2 или електронским путем на е-mail: zakon.doping@mos.gov.rs

У току јавне расправе одржан је округли сто у просторијама Палате Србија дана 13. јуна 2014. године коме су присуствовали заинтересовани представници националних гранских спортских савеза: Тениски савез Србије, Ватерполо савез Србије, Атлетски савез Србије, Стрељачки савез Србије, Кајакашки савез Србије, Џудо савез Србије, као и представници Олимпијског комитета Србије и Антидопинг агенције.

На организованом округлом столу представници националних гранских спортских савеза, Олимпијског комитета Србије и Антидопинг агенције, поздравили су доношење новог закона којим се на савремен начин регулише питање антидопинга у спорту и у исто време усклађује са Међународном конвенцијом о допингу и Светским антидопинг кодексом.

Током претходне јавне расправе у вези са Нацртом Закона о изменама и допунама Закона о спречавању допинг у спорту, сви заинтересовани су имали прилике да изнесу све примедбе и предлохе који су били у правцу унапређења измена и допуна закона, било у форми предлога превенције, било у форми побољшања досадашњих решења, а у дискусији су учествовали спортски савези који имају највише проблема у овој области. Консултације и дискусије биле су конструктивне и добронамерне, а предложена решења су била похваљена, уз констатацију да је Антидопинг агенција Републике Србије једна од најбољих антидопинг огрганизација у свету на основу надзора над поштовањем јединствене светске антидопинг политике коју спроводи Светска антидопинг агенција и која даје потврде националним антидопинг организацијама да је њихов рад усклађен са Светским антидопинг кодексом.

Како су тада усаглашене измене, сада приликом расправа о Нацрту новог Закона није било значајнијих примедби, предлога и сугестија већ су се исте су се углавном односиле на похвале Нацрта закона, или су суштински биле небитне, што је и очекивано, из горе изнетих разлога, да се нови Закон не разликује од тада усаглашених измена.

Радна група Министарства омладине и спорта која је учествовала у изради Нацрта закона, анализирала је све примедбе, предлоге и сугестије учесника у јавној расправи. Није било проблема или препрека са којима се обрађивач прописа суочавао током свих наведених консултација. Предлози и сугестије са јавне расправе који су били усмерени на побољшање предложеног текста Нацрта закона и који су у духу концепта на којима се исти заснива, уграђени су у текст Нацрта у циљу унапређења, као и усклађивања са променама које су учињене у међународним документима који се односе на спречавање допинга у спорту.

1. **Које ће се мере током примене закона предузети да би се постигло оно што се законом предвиђа?**

Антидопинг агенција Републике Србије и Министарство омладине и спорта ће као и до сада предузимати све потребне мере у спровођењу Закона и успостављању система борбе против допинга у спорту, у складу са преузетим међународним обавезама. Оба субјекта поседују капацитете за спровођење законских решења.

*Регулаторне мере и активности за спровођење законских решења:*

По усвајању новог Закона о спречавању допинга у спорту, Антидопинг агенција ће у складу са својим законским овлашћењима извршити усклађивање подзаконских аката за Законом:

- Правилник о допинг контроли на спортским такмичењима и изван такмичења („Службени гласник РС”, бр. 32/07, 88/08 и 86/10)

- Правилник о одобравању изузетака за терапеутску употребу („Службени гласник РС”, бр. 32/07, 88/08, 118/08, 17/10, 86/10 и 30/14)

- Правилник о утврђивању одговорности лица које је учинило повреду антидопинг правила („Службени гласник РС”, бр. 32/07, 88/08 и 30/14)

Такође, Антидопинг агенција ће донети акт којим се утврђује изглед маркице са знаком „DOPING FREE” који се ставља на тестиране производе који садрже додатке за исхрану и поступак за издавање маркице.

Националне спортске асоцијације (национални олимпијски комитет, национални параолимпијски комитет, национални спортски савези) ће извршити усклађивање својих општих аката којима се утврђују мере и уређују поступци њиховог изрицања у случајевима утврђене повреде антидопинг правила у складу са законом.

*Институционалне мере и активности за спровођење законских решења:*

Управни надзор над применом овог закона и прописа донетих на основу њега врши министарство омладине и спорта Републике Србије.

Инспекцијски надзор над применом овог закона и прописа донетих на основу њега, министарство надлежно за послове спорта врши преко спортских инспектора , сходно члановима 34-36 Закона о спречавању допинга у спорту.

Антидопинг агенција обавља спортске делатности у вези са спречавањем допинга у спорту, сходно члану 21. Закона о спречавању допинга у спорту.

*Нерегулаторне мере и активности за спровођење законских решења:*

Информационе и образовне кампање и активности на пољу информисања јавности о антидопинг правилима и регулативи, као и до сада спроводиће Антидопинг агенција. Просечна динамика едукација је 1 недељно. Антидопинг агенција врши едукације бесплатно, без новчане накнаде за рад. Антидопинг агенција Републике Србије је направила акциони план који је почео великом семинаром у Дому омладине 22. јануара 2014. године за спортисте, тренере, лекаре и сво пратеће особље спортисте. Кроз 40 поједначних семинара у 2014. АДАС ће упознати све заинтеросване учеснике у спорту, пре свега спористе и њихове савезе. Као и код претходне промене сви национални савези ће добити модел по којима треба да усагласе своја документа. Модел ће као и до сада бити прузиман бесплатно, а биће израђеу у оквиру обављања редовних послова АДАС.

Све остале мере и активности које имају за циљ пуну примену законских решења и система контроле примене, као и мере за праћење остваривања зацртаних циљева спровешће у складу са потребама Антидопинг агенција и Министарство омладине и спорта Републике Србије.

*- кривичне одредбе*

Новим Законом извршене су две битне измене у односу на важећи Закон о спречавању допинга у спорту. Прво, избачено је кривично дело „употреба допинг средстава” које су чинили спортисти који намерно на спортском такмичењу употребе допинг средство. То је учињено из неколико разлога: у пракси је изузетно тешко утврдити намеру за извршење овог кривичног дела; у свету веома мали број земаља има кривичну одговорност спортиста због коришћења допинг средстава; спортиста који користи допинг средства подлеже и дисциплинској и прекршајној одговорности; тежина дисциплинских санкција које се изричу спортисти за кога се утврди да је користио допинг средства на такмичењима је изузетно висока и може водити до доживотне забране бављења спортом. Друго, чланом 37. уведено је ново кривично дело „неовлашћено држање допинг средстава”. Ово кривично дело се односи само на „неовлашћено” држање анаболичких стероида ради сопствене употребе у спорту. У одређењу овог кривичног дела коришћена су упоредно правна искуства, посебно Сједињених америчких држава. Ово кривично дело је потребно јер се преко 50% свих повреда антидопинг правила у Републици Србији односи на коришћење анаболичких стероида, који су изузетно опасни по здравље лица која користе та допинг средства, а изазивају и агресивност након коришћења.

Чланом 38. извршено је смањење висине запрећене казне за кривично дело „омогућавање употребе допинг средстава“ у односу на казну коју предвиђа важећи Закон о спречавању допинга у спорту. Починилац овог кривичног дела казнио би се са затвором од шест месеци до пет година, уместо раније запрећене казне од једне до десет година. Осим тога, ако је дело учињено према малолетнику или према више лица, или је изазвало нарочито тешке последице, учинилац ће се казнити затвором од две до десет година, за разлику од претходног решења према коме је учиниоцу претила казна затвора од најмање три године. Оваквом изменом се врши усклађивање запрећене казне за кривично дело „омогућавање употребе допинг средстава“ са запрећеном казном за кривично дело „омогућавање употребе опојних средстава“ из чл. 247. Кривичног законика.

Чланом 39. извршено је је смањење висине запрећене казне за кривичног дело „неовлашћена производња и стављање у промет допинг средстава” у односу на казну коју предвиђа важећи Закон о спречавању допинга у спорту, тако да се уместо казне затвора од најмање пет година, починиоцу може изрећи казна затвора од три до дванаест година. Оваквом изменом се врши усклађивање запрећене казне због „неовлашћене производње и стављања у промет допинг средстава” са запрећеном казном за „неовлашћену производњу и стављање у промет опојних дрога“ из чл. 246. Кривичног законика. У пракси је висина запрећене казне затвора од најмање пет година водила ка одуговлачењу кривичног поступка.

Антидопинг агенција Републике Србије има успостављену сарадњу по питању кривичних дела са Управом криминалистичке полиције, СБПОК, туђилаштвима и судовима. Стручна лица у АДАС су у неколико поступака учествовали као стручни сведоци. Нови Закон неће створити тешкоће у спровођењу, већ ће га напротив олакшати.

Имајући у виду изнето сматрамо да је усвајање Закона о спречавању допинга у спорту, први, али и најважнији корак у испуњавању обавеза из нових измена Кодекса – чл. 23.7.4 који наводи „Потписници ће изменити своја правила, како би их ускладили са изменама Кодекса из 2015. године, најкасније до 1. јануара 2015. година, када ће исте ступити на снагу.”

**Допуна Анализе ефеката Закона о спречавању допинга у спорту (АЕП прилог - допуна)**

1. **Члан 27. Предлога Закона у односу на постојеће законско решење не предвиђа одредбу да директор АДАС не може обављати другу професионалну функцију или посао, осим професуре на факултету**

Важећи Закон о спречавању допинга у спорту, донет је 2005. године пре доношења Закона о Агенцији за борбу против корупције („Службени гласник РС”, бр. 97/08, 53/10, 66/11 – УС, 67/13 – УС и 112/13 – аутентично тумачење), те је предметна одредба имала за циљ спречавање сукоба интереса. Како је Законом о Агенцији за борбу против корупције јасно регулисано спречавање сукоба интереса, ова одредба је изостављена из Предлога закона. Сходно, члану 20. Став 1 Предлога закона, Антидопинг агенција послује као установа, у складу са прописима о јавним службама, ако Законом о спречавању допинга у спорту није другачије уређено. Ово значи да се све одредбе Закона о Агенцији за борбу против корупције које регулишу сукоб интереса, односе на директора и чланове управног одбора Антидопинг агенције Републике Србије, као функционере, те не постоји потреба за предметном одредбом која се налази у важећем Закону о спречавању допинга у спорту.

1. **Члан 34. Предлога закона дефинише надзор над Антидопинг агенцијом**

Важећим Законом предвиђено је да управни надзор над применом закона и прописа донетих на основу њега врши министарство надлежно за послове спорта, док је у члану 34. Предлога закона предвиђено да надзор над применом закона и прописа донетих на основу закона и инспекцијски надзор врши министарство надлежно за послове спорта.

Разлог за измену лежи у прилагођавању правила систему спорта и међународним антидопинг правила. Чланом 30. став 1 Предлога закона предвиђено је, као и у важећем Закону, да је Антидопинг агенција независна је у свом раду. На независности националних антидопинг организација и оваквој регулативи, инсистира сам Светски антидопинг кодекс, који је саставни део Међународне конвенције против допинга у спорту, коју је Република Србија потписала и ратификовала доношење Закона о ратификацији међународне конвенције против допинга у спорту из 2009. године. Према одредбама Светског антидопинг кодекса постоји одређени број одредби које морају дословно бити преузете и прихваћене од свих учесника у систему спорта у свету.

У члану 22.6 Светског антидопинг кодекса у делу „Улоге Владе” наводи се:

**22.6 Свака влада ће поштовати аутономију националне антидопинг организације у својој земљи, и неће утицати на њене оперативне одлуке и активности.**

У самом Светског антидопинг кодекса наводи се:

„Обавезујући чланови Кодекса који морају бити укључени у правила сваке антидопинг организације без суштинских измена дати су у члану 23.2.2. На пример, од суштинског је значаја да сви потписници заснивају своје одлуке на истим повредама антидопинг правила, истим доказима и да одреде исте мере за исте повреде антидопинг правила. Ова правила морају бити иста било да се претрес води пред интернационалном федерацијом, на националном нивоу или пред Међународном арбитражом за спорт (ЦАС)”

као и

“Антидопинг правила, попут правила такмичења, јесу спортска правила која одређују услове под којима се такмичи у одређеном спорту. Спортисти или друга лица прихватају ова правила и као услов учешћа. Сваки потписник ће одредити правила и процедуре како би обезбедио да сви спортисти или друга лица у надлежности потписника и његових организација-чланица јесу обавештени и сагласни да буду обавезани антидопинг правилима која су важећа у одговарајућој антидопинг организацији.

Сваки потписник треба да успостави правила и процедуре којима ће да осигура да сви спортисти или друга лица који су под ауторитетом потписника или члана његове организације, пристану на коришћење њихових приватних података, које се захтева у Кодексу, да буду везани антидопинг правилима, као и да сви спортисти или друга лица сносе одговарајуће последице за непридржавање ових правила. ***Антидопинг правила нису подложна или ограничена условима и правним стандардима који се односе на кривичне или грађанске поступке. Због тога она нису предвиђена да буду уређена или да буду ограничена било којим националним одредбама или правним процедурама које би се иначе односиле на ова правила, мада их треба спроводити на начин којим се обезбеђује поштовање принципа пропорционалности и људских права.*** Сви судови, арбитражна већа и друга тела би при разматрању ових чињеница требало да имају на уму дистинктивну природу антидопинг правила у Кодексу и чињеницу да ова правила представљају консензус широког спектра субјеката заинтересованих за правичан спорт.”

Коначно, наводи се у члану 23.4.1. Светског антидопинг кодекса:

23.4.1 Неће се сматрати да су потписници усаглашени са Кодексом, док не прихвате и не имплементирају Кодекс у складу са чланом 23.1, 23.2 и 23.3.

У члану 3 Закона о потврђивању међународне конвенције против допинга у спорту, наводи се да је обавеза да се **мере на националном и међународном нивоу усагласе са принципима Кодекса.** Према члану 5 истог Закона „У придржавању обавеза садржаних у овој Конвенцији, свака Земља учесница преузима обавезу да усвоји одговарајуће мере. Такве мере могу укључивати законодавство, регулативу, политику или поступке администрације.” , а према члану 7: „Земље учеснице морају да осигурају примену ове Конвенције, путем координације унутар земље. Ради испуњења својих обавеза према овој Конвенцији, Земље учеснице се могу ослањати **на организације за борбу против допинга, као и на спортске власти и организације**”.

Надзор над поштовањем јединствене светске антидопинг политике спроводи Светска антидопинг агенција, која даје и потврде националним антидопинг организацијама да је њихов рад усклађен са Светским антидопинг кодексом. Свака евентуална неусклађеност Закона о спречавању допинга о спорту са изменама Светског антидопинг кодекса прети да озбиљно угрози рад Антидопинг агенције Републике Србије (АДАС) и положај наших националних спортских савеза у међународним спортским савезима.

Сходно изнетом, искључен је управни надзор, како би се постигла независност Антидопинг агенције у доношењу одлука, које су по систему међународних антидопинг правила у искључивој надлежности националних антидопинг организација. Свеједно задржана је формулација о надзору над применом прописа коју врши министарство надлежно за послове спорта.

У нашем праву постоји и у другим законима искључивање судова и надзора, нпр. члан 3 став 4 Закона о државној ревизорској институцији („Службени гласник РС”, бр. 101/05, 54/07 и 36/10) предвиђа: „Акта којима Институција врши своју надлежност ревизије не могу бити предмет оспоравања пред судовима и другим државним органима.”